text:
Cuistion catalane: unioniscj e indipendentiscj indevant cence dialic
La cuistion catalane e va indevant a disglagnâsi su doi plans che no si tocjin: chel unionist e chel indipendentist.
Suntun plan e je la rigjiditât dal unionisim, che al vûl imponi la so posizion, ma nol cîr soluzions. Al pâr che in Spagne no si domandin ce rapuart mai che a podaran vê cu la Catalogne, cuant che une part dongje de metât de popolazion e vûl la indipendence e une maiorance tant plui largje no acete la prepotence, la violence, lis bausiis, la incapacitât politiche di Madrid.
Di fat in Spagne e je la autodistruzion di une democrazie debile, che no à mai taiât il so leam cul franchisim: par mantignî la unitât monolitiche de Spagne, fondade ancje su la predazion economiche de Catalogne, si sdrume la costituzion, propit intant che si declare di difindile. Si fasin e si disfin leçs daûr de bisugne, si acuse di ribelion violente int pacjifiche, si presee i poliziots che a àn bastonât lis vecjutis, si met in galere inocents par ricatâ cui che al à une idee contrarie a chê dal guvier, i judiçs a agjissin par ordin dal guvier. Pal moment, in non de stabilitât, la Europe al somee che no fasi nuie, ma o rimarchi doi concets: «in non de stabilitât», al vûl dî che lis robis a cambiaran par vie che la strategjie unioniste e cree dome instabilitât; «al somee», al vûl dî che sot de superficie diplomatiche a sucedin tantis robis.
Su chel altri plan si môf l’indipendentisim. Pal moment i mancje supuart internazionâl e al à un supuart popolâr grant, ma no avonde di garantî une vitorie svelte e nete. Par cuintri al dimostre une grande elasticitât tatiche, nol à pôre di passâ dal braç di fier ae elusion dal aversari, disorientant il guvier di Rajoy, ancje cun acrobaziis (la indipendence sospindude a pene declarade, lis elezions prime anunziadis e dopo invezit cambiadis cuntune proclamazion de republiche, Puigdemont “esiliât” in Belgjiche…) che i indipendentiscj stes di prin bot no capissin, ma che po in curt a acetin.
La partide e va indevant, ma pal moment al somee che ancje se al sarà dificil che la Catalogne e vinci, al è sigûr che la Spagne e pierdarà.
✒ Sandri Carrozzo


c: text/html

text:
«Si à di invistî sul teritori, par agns»
Il teatri in lenghe furlane «al covente par tignî vive une comunitât, che vuê e je menaçade di ogni bande»
Il teatri in lenghe furlane lu mastie di un pieç. Dai timps dal spetacul I Turcs tal Friûl. «In chê ocasion o ai scuviert il mont de culture furlane. Une sorprese totâl - al conte Massimo Somaglino -, ma o ai scugnût viodimi cemût che mi viodeve Elio De Capitani. Lui, Giovanna Marini… chei che a son rivâts di difûr, si son cjatâts une culture che lôr a valorizavin, nô furlans, invezit, par solit le sbassìn».
Atôr, autôr e regjist furlan, Somaglino al à lavorât cun regjiscj impuartants de sene teatrâl taliane e al à firmât lui stes la regjie, in plui che i tescj, di cetancj spetacui di impegn civîl. «Il teatri al è formazion, culture. Il so compit specific - e chi e sta la sô vere fuarce - al è chel di jessi spieli e critiche de societât, di meti in ridicul il podê, di fâ un discors ancje politic». Somaglino al sta puartant indevant un percors lunc di ricercje par diviersis esperiencis teatrâls peadis a events e personaçs de storie furlane, dispès par furlan. Ce vuelial dî, in dì di vuê, fâ teatri te lenghe mari? Somaglino al tache des criticitâts. Prin probleme: «No tu cjatis nissun in Friûl che al distribuissi e al che al fasi zirâ un spetacul in lenghe furlane o su la culture furlane dulà che no si ridi, parcè che la int e va a viodilu se si rît. E je une funzion sociâl impuartante ancje chê, ma ce ti restial dopo vêlu viodût? Par gno cont, un lavôr furlan al varès di lâ dapardut in Friûl, ancje se no si rît. Une volte al jere Rodolfo Castiglione che al sburtave in cheste direzion, cumò ducj chei che a fasin zirâ i spetacui - di Mittelfest al Ent regjonâl teatrâl - a cjalin dome i numars, in dam de cualitât. Si resone in tiermins di spetatôrs, di replichis fatis… ma la cuistion artistiche significhie alc o no?».
Velu il secont probleme: la cuistion artistiche. «Politics, diretôrs, organizadôrs di manifestazions a àn miôr lis robis che “a van ben par ducj” e invezit a varessin di scoltâ i artiscj, i scritôrs, i autôrs, i poetis, chei che a àn alc di dî, fûr des logjichis dome economichis, che a sdrumin dut e a omologhin». E chest discors al vâl tant di plui se si fevele di lenghe mari. «Prime dai Turcs, no pensavi di podê fâ teatri par furlan, po mi è someât pussibil, ancje parcè che o ai scuvierte dute une leterature furlane, dute une poesie, e alore Pasolini, Cantarutti, Cappello, Negro, Candoni e vie vie. Vuê o ai un pôc molât lis robis par furlan, o viôt che a son sberlis tal desert. Ce che si fâs, nol è poiât». Lis peraulis di Somaglino a pandin la acetazion amare di une situazion ingredeade dai mecanisims dal sisteme, ma nol è un rindisi. La impuartance dal teatri par furlan, te lenghe mari, espression di une culture, no si discut. Alore, ce fâ e cemût? «Nol covente un Teatri stabil, che al domande atôrs, regjiscj, spazis, senografiis… mantignî la struture al coste; ducj, o scuasi, i bêçs pal teatri furlan a laressin li, nol restarès nuie sul teritori - al dîs Somaglino -. O vin provât cu la Farie teatrâl furlane, che e à produsût une schirie di spetacui cu la regjie di Gigi Dall’Aglio. Jo o soi, invezit, par une robe vierte, plui sparniçade, condividude. Un artist al ven fûr di un humus, di un teritori. E sul teritori si à di invistî, no suntun singul artist o suntun singul progjet, ma su la pussibilitât che in tancj a fasin, che in tancj si cjacarin, che si fasin ancje erôrs, esperiencis diferentis, une dopo chê altre. Si à di lavorâ agns e agns par costruî un progjet coletîf superant la logjiche dal lavorâ ognidun par so cont, che al tachi dai zovins, un progjet che al meti adun, che si confronti, che al costruissi un public. Probabilmentri il timp di une legjislature, cinc agns, nol baste».
In sumis, si à di cjalâ lontan e divuardi a no fâlu, parcè che il teatri in lenghe furlane «al covente par tignî vive une comunitât, che vuê e je menaçade di ogni bande. O vin une Regjon a statût speciâl, ma la cuistion e je deventade dome economiche, no culturâl. Dulà ise la specialitât? No je! E à di jessi dentri tal pinsîr de int, te vision de int. Se une robe e je speciâl e je speciâl, tal sens che e à di fâ robis diferentis di chês che si fasin ator».
di Erika Adami

robotstxt: allowed

filter: keep


text:
I COLÔRS E LIS FORMIS DE STORIE: UN VIAÇ INTE ART DAL FRIÛL. Bassilla, Aquilee e il teatri de vite
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.
Il rumôr al fo chel di un linzûl bagnât che al cole su la piere. Un repeton cence scjas, tant che un voluç di sbrendui plomp intal patùs dal savalon. La tante int vignude di ogni vile par viodile, fintremai di Julium dai Cjargnei, o di Emone, o di Concuardie, par cualchi moment no rivà nancje a suspirâ un “oh”. Come se i voi a vessin viodude une robe che no ur pareve pussibile. Dal moment che une ninfe dal aiar no varès mai podût colâ tant che un mortâl. E Bassilla e jere dal sigûr plui svelte di un spirt cuant che e svolave cjaminant suntun fîl tirât tant alt che la sô figure minude cuasi e scomparive intal lusôr dal dì che le involuçave. E la gnot, se e faseve zuiâ tal scûr lis lenghis di fûc di dôs torcis di pin, alore e someave che e ves vudis lis alis ferbintis di Ares, che le tignivin sospindude sui trois de gnot. Dute Aquilee dal sigûr le amave: int consolâr e pitocs, latins che a vignivin des provinciis e aquilegensens sparniçâts vie pes campagnis. Oms e feminis.
E jere picinine, Bassilla, tant che la int dal Orient, ma fate ben: neris i cjavei, tignûts libars a colâ su lis spalis, verts i voi tant che une gjate salvadie, cuntune forme slungjade, come che par solit ju àn lis feminis di Persepolis o di chês bandis lontanis. Un vêl lizêr, trasparent e di sede, i cjareçave il cuarp pandint a pene lis curvis dal sen, lis gjambis di misure lungje, i flancs ben formâts che e pareve une statue di marmul jessude de buteghe di un artesan.
Si jere esibide in ogni grande citât, sedi là che e sofle Boree o jenfri lis muris cjareçadis di Zefirus: Vindobona, Sirmium, Athene. Pardut. Cun grandissime laude, parcè che e jere pardabon la plui brave. E no dome tant che acrobate, che anzit e saveve cjantâ intune maniere cussì dolce che ancje Apolon si sarès inamorât di je. E intal teatri e saveve ancje recitâ. Che dutis lis grandis feminis inventadis dai grêcs a àn vude la sorte di cjapâ cuarp midiant di Bassilla: tal podê vaî tant che Antigone, tal copâsi tant che Gjocaste, tal berlâ cu la vôs di Medee. I benpensants, tant paians che cristians, no i perdonavin la vite dal circ. A disevin che dome lis feminis pierdudis a puedin jessi cussì sfaçadis e cence vergogne di vivi une vite trastolone, in compagnie di oms di teatri, intate di ogni lenghe e di male gjarnazie, che no veve timôr ni dal diu di Mosè ni di ducj chei altris. Ma Bassilla no veve pôre dai oms e dal lôr pinsîr. Libare, e svolave ad alt, parsore dal cjâf e de maravee dai abitants di cheste tiere.
Ae fin, e jere rivade in Aquilee. E si jere inamorade dal spirt di chest lûc: une citât sospindude jenfri la marine e la campagne. Grande, vivarose, rumorose e elegante. Ogni lenghe dal Imperi si fevelave intal forum, cu lis sôs colonis di piere rosade, che cuant che il soreli al murive si inflamavin di ros. E veve imparade ogni fevele, Bassilla, ancje chê strane locâl, chel “sermo rusticus”che i disevin, cussì curiôs, e vivarôs e biel, che al pareve un businâ di fûc, doprât dai predicjadôrs cristians par fâsi capî de int de grande campagne che si pierdeve su la distance fin ae clausure des monts. E chi, in Aquilee, e veve ancje cjatât il so amôr: il grêc Eraclide, poete e cjantôr. No plui tant zovin, no propit un figurin, ma simpri pront a cjapâ la vite de bande juste, magari cu la ridade plui che cu la muse suturne. E al fo propite Eraclide a cori par prin, sburtant vie la int che si jere intropade sul cuarp di Bassilla, cence vite, colât propit intal centri dal teatri. E la sene e fo la rapresentazion teatrâl plui intense che Aquilee e ves mai viodude. Lui, inzenoglât par tiere, che le imbraçave, cjareçant i siei cjavei: «Tantis voltis, Bassilla, tu âs recitât di jessi muarte. Ma mai come vuê, ninine, tu sês tant crodibile». Ridi su la muart, al diseve un filosofi grêc, al è il segnâl plui grant di libertât.
di Agnul Floramo


text:
Archive for the ‘Friûl Europe’
La Europe e clame, ma al somee dificil che i Stâts a scoltin e a rispuindin pardabon. In cont di autoguvier, dirits linguistics, pluralisim culturâl e tutele des minorancis, tai prins mês dal an gnûf, a nivel statâl, tra media, fuarcis politichis e istituzions, la situazion e somee segnade a fuart de bande dal nazionalisim [...]
Posted on on Marzo 15th, 2018 in
2018, Articoli, Friûl Europe, Març |
No Comments »
La diversitât linguistiche e je un valôr, un dirit e une oportunitât pe Europe e lis cundizions de garanzie dai dirits linguistics e de tutele des minorancis a son il spieli de situazion gjenerâl dal procès di integrazion continentâl e des istituzions europeanis. Lu àn tornât a marcâ cun determinazion i rapresentants di sù par [...]
Posted on on Dicembre 15th, 2017 in
2017, Articoli, Dicembar, Friûl Europe |
No Comments »
Ce ise la Union Europeane: la cjase di ducj, la «unitât te diversitât» o istituzions che a somein une sorte di Congrès di Viene «2.0» cun stâts debii e prepotents, cun societâts plenis di pôris e prejudizis e cuntun marcjât unic là che i dirits civîi, politics e sociâi a van al mancul e i [...]
Posted on on Novembre 16th, 2017 in
2017, Articoli, Friûl Europe, Novembar |
No Comments »
Martars ai 26 di Setembar - juste in chê che di passe cuindis agns e je la Zornade Europeane des Lenghis - il president de Republiche Francese, Emmanuel Macron, al à fat un discors te Universitât de Sorbone che al rilance la Union Europeane e ancjemò prime la unitât de Europe. Al à fevelât de [...]
Posted on on Ottobre 14th, 2017 in
2017, Articoli, Friûl Europe, Otubar |
No Comments »
Un pas une vore piçul viers la Europe, un patafon delicât ma fuart de bande de Europe. Par ce che al tocje la tutele des minorancis, la promozion dai dirits linguistics e la valorizazion de diversitât culturâl, il Stât talian al va di lunc a vê une vore di dificoltâts tal rispietâ i standards definîts [...]
Posted on on Settembre 14th, 2017 in
2017, Articoli, Friûl Europe, Setembar |
No Comments »
La strade viers dal referendum in Catalogne e i obietîfs di politiche linguistiche dal Gales. A son chescj i argoments che o vin selezionât dentri de nestre agjende europeane, là che al cjate spazi ancje alc altri, a tacâ dal lâ dilunc des iniziativis pe racuelte des firmis a pro dal Minority SafePack, dopo de [...]
Posted on on Agosto 16th, 2017 in
2017, Articoli, Avost, Friûl Europe |
No Comments »
Il prin di Otubar di chest an i catalans a podaran rispuindi ae domande: «Volêso che la Catalogne e sedi un stât indipendent sot forme di republiche?». La date e la domande dal referendum lis à presentadis cuntune iniziative publiche, ai 9 di Juin stâts, il president Carles Puigdemont, compagnât di chei altris membris dal [...]
Posted on on Luglio 15th, 2017 in
2017, Articoli, Friûl Europe, Lui |
No Comments »
Al è simpri timp di elezions ator pe Europe, in particolâr di cà e di là dal Mâr di Bretagne. Cun di fat, il mês di Mai al è stât chel des aministrativis tal Ream Unît e de balotazion des presidenziâls tal Stât francês, intant che in Jugn a saran lis politichis sei te «République» [...]
Posted on on Giugno 16th, 2017 in
2017, Articoli, Friûl Europe, Jugn |
No Comments »
Il disarmament complet de ETA, il «procès» catalan, la assemblee de Aleance Libare Europeane e il prin turni des elezions presidenziâls tal Stât francês. Ancje vie pal ultin mês no son mancjâts fats pardabon interessants, pe Europe e ancje pal Friûl, che de Europe al fâs part.
L’event plui impuartant al è par sigûr chel che [...]
Posted on on Maggio 14th, 2017 in
2017, Articoli, Friûl Europe, Mai |
No Comments »
Libri Blanc e pagjinis di diviers colôrs. Tal ultin mês la Europe e lis istituzions europeanis a àn mostrât une schirie di musis diferentis. Forsit al è ancjemò masse adore par capî se lis celebrazions dal inovâl dai Tratâts di Rome, ai 25 di Març, si à di calcolâlis tant che un rilanç de integrazion [...]
Posted on on Aprile 13th, 2017 in
2017, Articoli, Avrîl, Friûl Europe |
No Comments »
«Al sarà ben un judiç a Berlin», ma par sigûr a’nd è un a Lussemburc. Ai 3 di Fevrâr stâts la Cort di Justizie de Union Europeane (CJUE) cuntune sô sentence e à anulât la decision de Comission Europeane (CE) di dineâ la regjistrazion di une propueste di iniziative dai citadins che e domandave di [...]
Posted on on Marzo 15th, 2017 in
2017, Articoli, Friûl Europe, Març |
No Comments »
In Europe il 2017 al va daûr dal 2016, tal ben e tal mâl.
In tiermins negatîfs no si pues fâ di mancul di marcâ la continuitât di ciertis tendencis nazionalistichis e xenofobis e chê dal imobilisim des istituzions de Union europeane (UE), che a somein impantanadis te lôr usance intergovernative e economiciste, cul risultât dal [...]
Posted on on Febbraio 14th, 2017 in
2017, Articoli, Friûl Europe, Zenâr-Fevrâr |
No Comments »


text:
Sedegliano (UD),
14 Maggio 2017
Chiesa di
Sant'Antonio Abate
...altri servizi a Sedegliano del
22 Giugno 2003 e
15 Settembre 2013
CJAMPANIS
Messe par Furlan in
ocasion de Fraie de Viarte
celebrade da bons
Nicola Borgo
compagnade da Corāl de
Parochie direzuda dal mestri Benigno Moratti
CUN PAS TREMANT CUN CŪR CONTRĪT
JO O MET IL PĪT IN CHEST LŪC SĀNT
PAR ADORAUS PAR DOMANDAUS
O DIU SANTISSIN AMOROSISSIN
MISERICORDIE PERDON E PĀS.
US PREI O MJO SIGNOR DI JUDICAMI CON DUTE LA CLEMENSE
NON STAIT JUDIZ DIVIN A CONDANĀMI CUN SEVERE SENTENSE.
PIETĀT MISERICORDIE GRAN DIU DAL GNO PECJĀT
VŌ CHE MI VŹS CREĀT SIGNOR SCOLTAIMI
GJESŁ SALVAIMI
SANTIFICAIMI
AMEN
PREJERIS DI
ENTRADE
...la
cerimonie a lis Leturis...
... la predicje di pre Nicolino Borgo...
...une viodude dal fond de glesie...
...da liturgje eucaristiche al Pari Nestri...
...une viodude dal presbiteri viars la int...
BENEDIZION
E lūs une Mari Divine, sul mār su lis
monts dal Friūl;
te albe e te sere cidine, i tōrs a spalanchin i cūrs.
Ta glesie tal vert de culine, e spiete une mari i frutins
al č l'abandon la sō spine, ju clame da ducj i cunfins.
Mari divine ven ju, ven ju cul frut cul to cīl;
vaī tu sās ancje tu, tal mont che il fi ti ą tradīt
poiti sul cūr dal Friūl, giolt pal amōr che ti ūl.
...dopo la Messe, cjaminade fin tal Teatri Plinio Glabassi
cul compagnament de Bande "Armonie" direzude dal mestri Fabrizio
Fontanot...
SUNADE
...tal
Teatri Plinio Clabassi,
Salūt dai Sorestants; Intervent di bons. Nicola Borgo;
Gotart Mitri e Nicola Saccomano: Presentazion dal numar
speciāl di «Sot la Nape»;
Presentazion dal volum
Cultura in Friuli, par cure di Matteo Venier e Gabriele Zanello;
Premiazions dai students vincidōrs dal Concors di traduzion dal
grźc e dal latin in furlan - XV edizion
e dal Concors Lenghis 2017; Consegne dai atestāts dai Cors
pratics di lenghe e culture furlane.
...la int...


text:
Vinars - 19:00
UP! e je une trasmission pe sêt des orelis o ben “un blisteron di fin mês”, cun passaçs inzirlôs e colegaments acrobatics tra musiche, sport, culture e spetacul, tant a dî un folp cun tancj pîts in scarpis diviersis. Al è un program in stât di fâ scoltâ il jazz plui classic e il punk, il soul e il garage plui ruspiôs e mancul cognossûts, compagn dai siei condutôrs. Al è un mignestron di ’sunôrs ecentrics che a produsin incjantaments musicâi scalembris prontât di un coletîf caleidoscopic che al bute fûr musiche a “3600 grâts”.
UP! ’tal è nassût tal 2003. In principi ’ta jerin dome Nichy D’Andrea e Alberto Collino, ma po i si son zontâts tancj altris. Cumò a dâsi la volte ogni setemane denant dal microfon a son Alessandro Bressan, Maurizio Capobianco, Alberto Collino, Nichy D’Andrea, Piero “Piotre” Sangoi e Maja Shepherd.


text:
Top Reseller
DO eiusmod tempor incididunt ut labore et dolore magna aliquA
NEW BOOKS
DO eiusmod tempor incididunt ut labore et dolore magna aliquA
-
Aghis, Tieris, Int
ESPERIENCIS DIDATICHIS
Progjet ministeriâl di scuelis in rêt 2001/2004 dai istitûts comprensîfs di Faedis, Tavagnà e de Direzion didatiche di Trasaghis
Publicât in gracie dai finanziaments: Leç 482/99; L.R. 15/96 – Provincie di Udin
Prefazion: Silvana Schiavi Fachin
Consulence linguistiche: Donato Toffoli
Consulence editoriâl/didatiche: Alessandra Kersevan
Progjet grafic e impagjinazion: Paola D’Elia


text:
Pedane provisorie pai disabii in Place Sant Jacum
A tacâ dal dopomisdì di vinars ai 11 di Dicembar lis personis disabilis e i gjenitôrs cun fruts e cjaruç a si cjataran une pedane provisorie par podê lâ sul plateatic di Place Sant Jacum e visitâ il Marcjât di Nadâl. La notizie a je rivade dal assessôr pes Ativitâts Produtivis e Turisim Alessandro Venanzi, daspò di vê vût la valutazion positive de bande de sorintendence. Il probleme dal acès ai disabii sul plateatic nol è gnûf pe aministrazion comunâl:…
Vinars fieste dai arbui cun 200 fruts des primariis
Ancje chest an il Comun di Udin al conferme la sô adesion ae Zornade dai arbui cul meti sot 26 plantis gnovis inte aree verde di vie Quarto. A plantâlis a saran passe 200 fruts des scuelis primariis Mazzini, Zorutti, Alberti e Nostra Signora dell’Orto judâts dal personâl dal Vert Public dal Comun. L’apontament al è doman, vinars ai 20 di Novembar. Si tache a nûf di matine dal parc Moretti, dulà che i fruts a saran impegnâts cu la…
Il Wifi sore nuie al rive intes circoscrizions
Il wifi al rive in perifarie cun dîs ponts di acès in dutis lis circoscrizions. No dome chest, parcè che a tacaran subite ancje dai cors sore nuie par la alfabetizazion informatiche, pandûts ancje in colaborazion cun Insiel, propite par spiegâ ai citadins cemût doprâ la rêt e ducj i servizis digjitâi ufierts de aministrazion comunâl, cun l’obietîf di ridusi plui pussibil il digital divide. Dut chest al è stât aprovât vuê, ai 10 di Novembar, de zonte comunâl su…
Conference stampe di presentazion di “Energia in gioco”
E ven presentade lunis ai 9 di Novembar a 11 intune conference stampe la edizion di chest an di “Energia in gioco”, event in program dai 10 ai 14 di Novembar, che al à l’ obietîf di promovi compuartaments responsabii intal doprà la energjie. Cinc zornadis di iniziativis pai citadins e pes scuelis par cognossi il mont de energjie traviers la sience. La conference stampe e je in program intal edifici 8 dal ex macel comunâl. Cun di fat a…
Comun e Ater adun par ricualificâ spazis a S. Svualt
Promovi progjets di ricualificazion e di riconversion funzionâl di spazis e di edificis dal cuartîr di Sant Svualt. Cun chest obietîf ancje il Comun di Udin al parteciparà, adun cu la Ater, ae taule su la rigjenerazion creative promovude de Associazion dai Comuns a nivel talian. Cu la sô adesion la Ater si rint disponibile a valutâ progjets di ricualificazion e di riconversion di ciertis struturis dal cuartîr par dâi acet a iniziativis di promozion de creativitât zovanîl. Si trate…
Padier, prin cimitieri sostignibil de citât
Il cimitieri di Padier al sta par deventà il prin cimitieri autosuficient a nivel energjetic. Al è stât completât, di fat, il secont lot dal progjet che al a puartât ae realizazion des gnovis colomberis, une struture che podarà tignî dentri 120 muarts e 64 ossaris. Parsore de cuvierture de opare, cun di fat, e son stâts metûts dai panei solârs, come che al jere za sucedût tes colomberis ai Riçs, a Cussignà e tal prin lot a Padier. In…
Vinars scree pal murales dal condomini “Valle”
Primis screis par “Visioni Urbane”, il progjet pensât par slargjâ la creativitât e par puartâ la art intai spazis publics dal centri e dai cuartîrs udinês. Vinars ai 18 di Setembar, a sîs e mieze sot sere (18.30) alì dal condomini “Valle” in vie Riccardo Di Giusto 86, si varà la presentazion uficiâl di “In Da Hood”, il murales nassût de colaborazion tra istituzions locâls, artiscj e lis associazions “Bravi Ragazzi” e “Macross”. Dopo de scree il public al è…
Al vie la setemane de mobilitât sostignibile
Ancje chest an il Comun al partecipe ae setemane europeane de mobilitât sostignibile puartade indenant de Union europeane dai 16 ai 22 di Setembar. La iniziative e je tacade vuê di matine cu la cuinte edizion dal “Giretto d’ Italia” promovût di Legambiente e VeloLove in colaborazion cun Euromobility. Vuê tra siet e mieze e nûf e mieze di matine (7.30 e 9.30) al è stât controlât il numar des personis jentradis in citât in biciclete di vie Mantica e…
Ai 27 di Jugn fieste alì dal cuartîr Aurora
Fieste grande sabide ai 27 di Jugn, di undis di matine a cinc dopodimisdì (11.00 – 17.00) alì dal Punto Incontro Giovani di viâl Forze Armate e intal parc li dongje. Cun di fat, inte suaze des iniziativis inmaneadis de Agjenzie Zovins dal Comun intal cuartîr Aurora, fruts, fantats e fameis a son invidâts a partecipâ ae fieste dal cuartîr: une zornade di zûcs e divertiment cun chê di cognossisi miôr tra “vicins di cjase”.
Tacâts i lavôrs di decorazion de façade di Cjase Cavazzini
Si clame “Visioni Urbane” il gnûf progjet dal Comun di Udin, finanziât de Regjon, par valorizâ e decorâ dai lûcs de citât lassant spazi ae creativitât urbane. Par dute la setemane la citât e darà acet a cinc artiscj internazionâls che a saran impegnâts te creazion di oparis artistichis urbanis ma ancje in lavôrs su tele e cjarte, destinâts a insiorâ la colezion dal museu d Art Moderne e Contemporanee di Cjase Cavazzini. A tacâ di martars ai 26 duncje…


text:
1947
Jump to navigation Jump to search
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 19 di Zenâr - Denant dal teatri Puccini di Udin a vegnin dâs fûr i prims volantins dal Moviment Popolâr Furlan contrari a la propueste te costituente de Costituzion Taliane di fâ il Friûl provincie dal Venit.
Pal Mont[cambie | modifiche il codiç]
- 10 di Fevrâr: a seguiti dai tratâts di pâs firmâts a Paris, la Italie e cêt Flum dal Cjarnâr, Zare e la Istrie ae Jugoslavie e la isole di Rodi ae Grecie; la provincie di Triest e ven dividude in doi tocs, clamâts zone A e zone B.


text:
La Fondazion Friûl e finanzie 20 bants pes scuelis superiôrs
La Fondazione Friuli e à fat savê i risultâts dal Bando Arricchimento offerta formativa 2017- il tiermin pes domandis al scjadeve ai 3 di Lui passât - indreçât aes scuelis secondariis superiôr des provinciis di Udin e Pordenon.
A son stâts acetâts 20 progjets scolastics smirâts a miorâ la cualitât de ufierte formative dai istitûts relatîfs. L’obietîf dal bant, rivât ae cuinte edizion, al è chel di favorî la formazion dai zovins potenziant lis lôr competencis linguistichis e sientifichis, ma ancje in materie di citadinance ative e di cognossincis digjitâls.
Fra i temis dai progjets acetâts, la valorizazion des lenghis comunitariis, comunicâ miôr cui gnûfs stumenti digjitâi, avigniments sportîfs e musicâi, iniziativis di prevenzion de dispersion scolastiche.
Dentri dai i vincj, un al à un titul (ancje) par furlan: Par gracie di diu - per grazia di Dio. Il pellegrinaggio religioso nelle terre del Friuli: dalla Romea Strata ai percorsi della religiosità popolare presentât dal Istitût Statâl di Istruzion Superiôr Bonalt Stringher di Udin.
I progjets a varan di jessi disvilupâts intal an scolastic 2017-2018.
cemût che di regolament, il risultât dai progjets singui al varà di jessi esprimût ancje di une opare di creativitât: un elaborât multimediâl, un sît web o un periodic, un spetacul o un curtmetraç. Un prodot finâl dal inzen dai arlêfs.
Il president de Fondazion Friûl Giuseppe Morandini al è content de cualitât dai lavôrs presentâts: «Ancje chest an o vin tant preseât la capacitât progjetuâl des scuelis, che a metin in cjamp iniziativis di alte cualitât che in cheste edizion si son incentradis, ancje cun soluzions inovativis, su la cognossince des lenghis, su la citadinance ative e no dome. Il nestri obietîf, condividût cu lis istituzions scolastichis, al è chel di favorî iniziativis che a puedin proponi une ufierte formative plui complete e soredut aderente aes dibisugnis efetivis di ogni istitût singul».
(Redazion)


text:
Lenghe ebraiche
Tabele dai contignûts
Origjin[cambie | modifiche il codiç]
La storie no palese la divignince dal ebraic, come dal rest di nissune des plui antighis lenghis cognossudis come, il sumer, l'acjadic, l'aramaic, l'egjizian. A 'ndi è diviersis ipotesis, une di chestis a pâr che a fasi derivâ l'ebraic dal aramaic o di cualchi dialet cananeu. Une buine font storiche che forsi a po ufrì un sclariment cret de divignince de lenghe ebraiche a je la Biblie. Dentri al è scrit de lenghe cjacarade dai dissendents di "Abram l'ebreu" dissendint a so volte di Sem fî di Noè.
Alfabet e scriture[cambie | modifiche il codiç]
L'alfabet ebraic al jere compost di vincjedôs consonantis, cualchidune des cuâl a podeve figurâ doi suns. Lis vocâls a vignivin zontadis dal letôr, secont il contest. Ancje un letôr de lenghe taliane in cierts câs a si compuarte cussì, par esempli al è scrit "cfr." al lei "confronta" o al è scrit "btg." al lei "battaglione". A si scrîf da drete a çampe.
Carateristichis[cambie | modifiche il codiç]
L'ebraic a je une lenghe une vore sauride e plene di metaforis. Il vocabolari al è fat di tiermins che a riclamin ai sens de viste, uldide, tast, ecc. In chest mût a piturin un cuadri mentâl par il letôr o par il scoltadôr.


text:
SIMPRI BOGNS. Scuele mezane Zuan Francesc di Tumieç, Il Signôr e S. Pieri ator pal Friûl, Udin 2003
«Il Signôr e San Pieri a lavin ator pal Friûl, cuant ch’a rivin tune valade cjargnele, da pît di un paisut rimpinât su la cleve de mont. Alì tun cjamput, a viodin une femine che e sforcjave e i deve sot come une sassine. San Pieri, curiôs, i va dongje i domande - Ce faseiso, parone, che i dais sot cun tante lene? - I semeni râfs, tant che mi ‘int nassi un par me e un par gno marît»
Velu l’incipit de prime di chestis contis cjapadis sù de vôs vive de int. Al jere il 1978 e il ricuart dal orcolat che al veve scjassât il Friûl al jere ancjemò ben vîf. Inte scuele mezane di Tumieç a vevin vude cheste idee di une ativitât didatiche che si vierzès sul teritori, che e imparàs a scoltâ la int, lis sôs contis, lis sôs tradizions. E cussì e nassè la prime edizion di chest librut (une setantine di pagjinis) che al è une testemoneance storiche e antropologjiche e, intal stes timp, une sussidi didatic par nuie banâl. Intal 2003, in ocasion dal apontament storic dai 90 agns de scuele (sicu che e dîs inte introduzion la dirigjente scolastiche Lia Durigon), al è stât ripublicât, cuntune zonte une vore impuartante, spieli dai timps e dai cambiaments de societât e dimostrazion di maturitât culturâl e civiche.
La novitât e je la presentazion di une des contis (Coculis e cavocis) in ben cuindis lenghis: il furlan (inte grafie normalizade) e in plui dutis lis lenghis presintis inte scuele intal an scolastic di riferiment, vâl a dî: talian, todesc, inglês, francês, grêc, serp-cravuat, polac, rus, arap, ebraic, persian, thai, indian, cinês. A insiorin la publicazion tredis fotografiis ‘artistichis’, risultât de ativitât davuelte a scuele intes oris di educazion ae imagjin. Insome, un lavôr une vore articolât, ben studiât e ben realizât. Brâfs i fantats e brâfs i insegnants.
E des storiis in se, ce vino di dî? A rispietin la tradizion che e vûl un S. Pieri un pôc malmadûr e un Signôr plen di savietât. Ma ancje tant uman, fintremai cu difiets: cuant che i fâs colâ la cavoce sul cjâf di Pieri, magari al volarà ancje dimostrâ che il creât, dut il creât, al è ben fat, che di miôr no si podeve, ma insome…al è ancje un tichinin dispetôs!
LAURIN ZUAN NARDIN


text:
SLOVENIE. Si vierç il gnûf an scolastic: i numars de scuele slovene
Cul tacâ dal gnûf an scolastic 2017/2018 l’Ocse al à publicât il studi Education at a Glance 2017″ che al analize e al compare i sistemis di istruzion e di formazion intai stâts membris e intai paîs partners. A son stadis cjapadis in considerazion, par altri, lis risorsis finanziariis e umanis impegnadis intal setôr de istruzion e la organizazion dai sistemis scolastics.
In Slovenie il sisteme educatîf di istruzion e di formazion al è dividût in cuatri nivei: prescolastic, elementâr (nûf classis), medi (cuatri classis) e terziari. Al va zontât che lis comunitâts minoritariis taliane e ongjarese a àn dirit ae educazion e ae istruzion inte proprie marilenghe. Par esempli, iIntai teritoris dulà che e je insediade in sens storic la comunitât taliane, a son scuelis cun lenghe di insegnament taliane, il talian però al ven insegnât tant che lenghe di ambient ancje in chês altris scuelis, intant che in altris teritoris al ven proponût tant che lenghe foreste.
La istruzion prescolastiche, ufierte di 387 istitûts (e di chei, 85 a son privâts) frecuentâts di plui o mancul 85 mil fruts, no je obligatorie e e je destinade ai fruts di un a sîs agns. Secont il rapuart de Ocse, la Slovenie e à spindût intal 2014, di fonts publichis e privadis, l’1,3% dal PIL pai istitûts di educazion prescolastiche (lis mediis Ocse e EU22 a jerin dal 0,8%). Intal 2015 il 69% dai fruts di doi agns al frecuentave i asîi (la medie Ocse e jere dal 39%, chê EU22 dal 35%). Miôr risultâts a son stâts otignûts dome in Svezie, Danimarcje, Norvegje e Islande. Par ce che al tocje i fruts di 5 agns, la percentuâl di inclusion intai programs di educazion prescolastiche in Slovenie e jere dal 92% (la medie Ocse e EU22 e jere in chest câs dal 95%).
Escludint il nivel prescolastic, l’Ocse al à rilevât invezit che la Slovenie e à destinât intal 2014 ae istruzion il 4,6% dal Pil (la medie Ocse e je dal 5,2 % e chê EU22 dal 4,9%) o sedi il 8,7% de spese publiche. Al va zontât che intal 2010 cheste percentuâl e rivave al 10,1% e che il câl fat regjistrâ de Slovenie al risulte chel plui alt inte aree Ocse. Chescj dâts a son stâts sotlineâts ancje dal sindicât dal personâl docent sloven che propit pe Zornade mondiâl dai insegnants (ai 5 di Otubar) al à anunziade une manifestazion di proteste par domandâ che il lavôr dai insegnants al vegni retribuît in maniere adeguade: la paie medie di un dipendent statâl sloven cun istruzion universitarie e je di 2.287 euros, intant che chel dai insegnants al è in medie plui bas di plui di 500 euros.
In merit aes scuelis elementârs, il Ministeri de istruzion al à fat savê che i fruts che lis frecuentin a son cuasi 180 mil e il materiâl didatic di chest an al è gratuit pai arlêfs des primis classis. Lis scuelis elementârs a son in totâl 455, cun 6 di chês privadis, ma a chest numar a van zontadis ancjemò 318 sedis distacadis. La scuele plui grande e je frecuentade di 1.002 arlêfs, chê plui piçule di 27, intant che par ce che al tocje lis sedis distacadis, chê plui grande e à 305 iscrits, chê plui piçule dome trê. Su la base dai dâts Ocse, il numar medi di arlêfs par sezion al rivave intal 2015 a 19 intes primis sîs classis (cicli primari), e a 20 de setime ae none (cicli secondarie).
Lis scuelis mediis superiôr (111 publichis, 6 privadis e 6 par students cun disabilitât o cun dibisugnis particolârs) a son frecuentadis chest an di plui o mancul 74 mil students. Tra lis novitâts proponudis, la introduzion in vie sperimentâl dal praticantât pai profîi professionâi ca sot: modeladôr di metai/fabricant di imprescj, taiadôr di piere, marangon e gastronom/gjestôr di albierc. Cualchi scele medie superiôr e à rinovât invezit il program didatic: par esempli, intes areis bilengâls de Istrie slovene i istitûts tecnics e professionâi a varan dôs oris di lenghe taliane in plui a setemane.
✒ Tjaša Gruden


text:
La traduzion e je une ativitât che e domande cognossince une vore buine des lenghis tratadis, sensibilitât, ecuilibri e che si fonde su la esperience e su la professionalitât.
La Serling e à tradutôrs in lenghe furlane che a àn otignût il certificât tal cors par tradutôrs cun competencis specifichis in lenghe furlane organizât tal 2000 dal OLF (Osservatori pe Lenghe e Culture Furlanis) e de Universitât di Udin.
Socis de Serling a àn lavorât ancje li de Universitât di Udin tant che docents tal Cors par Tradutôrs e Interpretis di Gurize, insegnant ancje traduzion tai cjamps specifics dai tescj juridics, aministratîfs e burocratics e a àn fat part de Comission di Normalizazion dal Lessic Juridic Aministratîf de lenghe furlane des Provinciis di Gurize, Pordenon e Udin.
Il numar di tradutôrs e la varietât des lôr capacitâts specifichis a permetin ae Serling di furnî un servizi dal nivel plui alt in cjamps diviers. La ativitât principâl di traduzion puartade indevant de Serling e je dal talian al furlan, ma si pues rispuindi ancje a domandis di voltâ in o di altris lenghis (inglês, francês, catalan…)


text:
Scrîf come che tu mangjis… strambolots su la mangjative
Dopo dai prodots DOP e IGP e esist une altre categorie di prodots, i Prodotti Agroalimentari Tradizionali, li che l’elenc al è une vore plui lunc. Par dute la Regjon (cun dentri Triest) a son 139, e dentri a ‘nd è tancj cul non furlan. Magari cussì no, tal elenc uficiâl dal ministeri al è cualchi strambolot. No robononis, ma une revision si podarès fâle. Tra i fai, Ardjel che al larès scrit Ardiel, Pestat impen di Pestât (l’Ersa lu scrîf just sul so sît, ma a chest pont nol sarès il non uficiâl), Lujànie al puest di luianie, Schulta fumat che al sarès Schulta fumât. Une curiositât: Cjalzòns (no covente la “ò” acentade) a àn dome chê definizion e no esist chê di Cjarsons (che o stimìn plui doprade). Ma la robe che nus fâs deventâ mats al è il Musetto, scrit cussì tal elenc: un “music piçul” al puest di “Muset” che e je dute une altre robe. Come se o scrivessin lis crepes che si dopre par lôr il tiermin francês, crepe par talian (ancje par furlan si podarès voltâlis intun trement “crepe/crepis“). Se o vin un prodot che nol à traduzion, parcè voltâlu cuntune peraule che no jentre nuie? La robe e sune ancjemò plui assurde stant che a son za prodots che a àn un non furlan fûr par fûr.
Un “Tai” no furlan. A proposit di nons di prodots tipics, e je resinte la notizie che il vin “Friulano“, il gnûf non sielzût pal Tocai in Friûl, al va simpri in mancul cu lis venditis. Po stâi pal vignî indevant a fuart di altris vins plui di mode tant che il Prosecco, o si dîs pes divisions fra i produtôrs. Ma magari ancje il non al à lis sôs colpis: Friulano al à propit pôc atrat, e adiriture dificil di pronunziâ: di spes al ven fûr dit fra i dincj un “firulano”. In Venit savêso cemût che lu àn clamât? Tai! Si, propit “tai”, il non che o doprìn par une tace di vin. Curt, che al à dutis letaris dal “ex-Tocai”, facil di pronunziâ. Ma forsit un non masse furlan pai nestris sorestants logâts a Triest.
✒ Dree Venier


text:
«S. Michêl? No crôt che o rivarìn a puartâlu in Friûl»
Ma a restin tancj chei che a vuelin fâ di dut par no pierdi chel che ur reste de lôr identitât furlane
«S. Michêl? No crôt che o rivarìn mai a puartâlu in Friûl. E forsit in dì di vuê, cui nestris fantats che a fevelin simpri mancul la marilenghe e no si sintin furlans cuasi par nuie, nol sarès nancje just sfuarçâ lis robis in chê direzion»: peraule di Pasqualino Codognotto, sindic che agns indaûr al è stât avonde pussibilist rispiet ae bataie par fâ tornâ la localitât ae fôs dal Tiliment al Friûl, ma che cumò al somee rindisi ae situazion che e je vignude a definîsi tal timp. «O vin fat doi referendums: un informâl e un legâl, e no vin mai rivât a tocjâ la cuote dal quorum. Il timp al passe e la int si sint simpri mancul furlane, il Venit al devente salacor simpri plui autonom e alore ce vino di fâ? Tornâ a sbati il cjâf cuintri dal mûr tropis voltis? Miôr cirî di tignî dûr sui leams cul Friûl, prin di dut chei culturâi».
Nol è timp, al somee, di cori daûr di Sapade: «Si à capît che daûr de riunificazion di Sapade al Friûl a son stâts interès economics precîs, che ca jù no son. Baste viodi il câs di Cint, che nol à rivât adore a otignî il stes risultât ancje se i siei abitants a àn votât prin di Sapade».
Ancje a S. Michêl dut câs i interès economics a son une vore fuarts, ma il sindic nol crôt che il passaç cul Friûl al judarès la politiche turistiche dal Comun (che, si à di visâsi, al à 12 mil abitants di Invier e 150 mil di Istât, cuant che Bibion si jemple di turiscj). «O soi zaromai coordenadôr dai sindics de “Cueste dal Venit”, che e met dongje lis localitâts dal Alt Adriatic. E o ai di dî che il Venit nus da un jutori concret, e o vin ancje un bon rapuart cun Grau e Lignan par une promozion unificade dal turisim. L’impuartant al è lavorâ insiemi, la Regjon di apartignince no conte».
Cuissà ce che a pensin chei che za tal 2005 a vevin votât a pro dal trasferiment di S. Michêl al Friûl e chei dal Comitât che fintremai al 2014 a àn continuât a cjapâ sù firmis par rivâ a fâ un altri referendum. Il sindic al à lis ideis claris: «Dîs agns indaûr, il 70-80 par cent al à votât pal Friûl, ma chei che a son lâts a votâ no son mai stâts la maiorance. In chescj agns al è cambiât il mont: i zovins a cjalin bande la Europe, no bande il Friûl. E noaltris o tignìn dûr su la lenghe, ma i nestris fîs no le considerin plui ducj une ricjece».
Une reson par molâ? Par nuie. Di fat chenti e je stade metude in pîts une Comission, clamade “Consulta per la friulanità”, che e cure une vore di progjets par tignî salt il rapuart dai abitants cul Friûl e cu la sô lenghe. A curâ chestis ativitâts e je la zovine e dinamiche assessore ae Culture Elena De Bortoli, che salacor e je plui otimiste a pet dal so sindic: «No si è distudade la voie di Friûl, ma a son cambiadis almancul dôs robis: di une bande la lote dai venits pe autonomie e par dâ gnovis prospetivis al autoguvier, di chê altre bande o vin podût viodi lis dificoltâts che Sapade e sta cjatant intal so rivâ in Friûl: scovacis che no vegnin cjapadis sù, stradis che no vegnin netadis come prin. Plui di cualchidun si domande se passâ cul Friûl al sedi stât un afâr. E ancje la sielte dai nestris citadins, dongje dai motîfs dal cûr, e à di cjalâ ancje lis oportunitâts economichis e i servizis che si à di dâ ae coletivitât».
La Consulte e inmanee un grum di progjets e di ativitâts. Prin di dut su la “Antica Terra de la Tisana”, che e met dongje S. Michêl ai Comuns furlans di Tisane e di Lignan. Chest an, la cunvigne che e nas di cheste iniziative e fevelarà dal risi idric sul Tiliment, probleme che al rivuarde dutis chestis localitâts. Ma la gnove plui biele e je la partecipazion ae Fieste de Patrie dal Friûl, che dal an passât e rive ancje chenti cuntun event che si doplee a S. Michêl e a Tisane, e che si clame “Un puint di peraulis”. L’an passât grandis ridadis cun Catine e Felici ma Furlans, chest an spetacul e riflession cun Corona e Maieron a Tisane, cun Maurizio Mattiuzza e i Luna e un Quarto a S. Michêl: il puint al reste in pîts, e al somee simpri plui salt. Ancje parcè che par furlan si davuelç ancje un ricognossiment impuartant di poesie e di anedotiche, il Premi Nelso Tracanelli, rivât ae edizion numar 17 cun passe 60 iscrits di nivel une vore bon. E S. Michêl al à ancje il so sportelist di furlan che al lavore une vore cu lis scuelis fasint laboratoris didatics che a van a tamesâ tancj aspiets de tradizion furlane, des flabis aes ricetis par prontâ alc di bon di meti sot dai dincj. Parcè che la marilenghe, par imparâle, si scuen cognossile di piçui: e a S. Michêl a restin tancj chei che a vuelin fâ di dut par no pierdi chel che ur reste de lôr identitât furlane.
di Walter Tomada


text:
2000
Tabele dai contignûts
Acjadiments[cambie | modifiche il codiç]
- 13 di Març - In Spagne il partît popolâr di Aznar al vinç lis elezions politichis
- 26 di Jugn - Al ven divulgât il test dal Tierç secret di Fatime
- 19 di Avost - Jubileu dal 2000: il Pape Zuan Pauli II al incontre di plui di un milion di zovins par une vegle di preiere
- 7 di Novembar - Elezions presidenziâls intai Stâts Unîts de Americhe: George W. Bush al devente il 43m president de nazion
Nassûts[cambie | modifiche il codiç]
Muarts[cambie | modifiche il codiç]
- 19 di Zenâr - Bettino Craxi, politic talian
- 5 di Mai - Gino Bartali, ciclis talian
- 29 di Jugn - Vitôr Gassman, atôr talian
- 25 di Avost - Carl Barks, autôr di fumets american
Premis Nobel[cambie | modifiche il codiç]
- Pâs: Kim Dae Jung
- Leterature: Gao Xingjian
- Midisine: Arvid Carlsson, Paul Greengard, Eric R. Kandel
- Fisiche: Zhores Ivanovich Alferov, Herbert Kroemer, Jack Kilby
- Chimiche: Alan J. Heeger, Alan MacDiarmid, Hideki Shirakawa
- Economie: James Heckman, Daniel McFadden


text:
Musiche classiche
Te etimologjie, la peraule classic al vûl dî alc che al è di model, che al è fondamentâl.
Intal lengaç di ogni dì il tiermin musiche classiche al è indicatîf in gjenar de musiche culte europeane.
Par periodi classic si intint in mût vonde precîs chê stagjon creative de musiche culte, che e scomence de seonde metât dal Sietcent, fin ai prins agns dal Votcent. I pricipâi compositôrs di cheste epoche a forin Haydn, Mozart e Beethoven. Beethoven al fo il compositôr di mieç, jenfri la epoche classiche e il periodi romantic dai compositôrs come Schubert, Schumann, Chopin, Liszt, Wagner e Brahms.
Viôt ancje[cambie | modifiche il codiç]
- Compositôr
- compositôrs rinassimentâi
- compositôrs barocs
- compositôrs classics
- compositôrs romantics
- cuintripont
- musiche rinassimentâl
- musiche baroche
- Polifonie
- Orchestre
Leams esternis[cambie | modifiche il codiç]
- Kunst der Fuge Portâl di musiche classiche tal formât MIDI (limitât 5 files/par dî).
- Classicaonline.com Portâl di musiche classiche cun informazions parsore concerts, masterclasses.
- imslp.org Portâle dalInternational Music Score Library Project con une colezion une vore grande di musiche classiche.


text:
Joibe - 19:00
Domenie - 22:00
Cualchidun al à dit che a esistin dome dôs sortis di musiche: chê buine e chê triste.
Dentri di cheste trasmission o vin chê di sielzi chê buine. Cemût? Ben, par intant si ten cont di diviers artiscj, grups, gjenars musicâi e ambients culturâi, a tacâ dai agns Sessante e fintremai doman, e po si ju confronte. Chei che a passin la prove dal timp e dal spazi e che a mostrin di vê sostance e credibilitât a son chei che nus van ben a nô. E cussì a deventin la bande sonore di Tunnel, il program di Onde Furlane cu la vite plui lungje, tacât cemût che ’tal è tal 1981 e ancjemò in viste.


text:
Miercus - 13:00
La produzion musicâl te lenghe proprie e je une des manifestazions plui interessantis de esistence, de resistence e de vivarositât culturâl des minorancis e des nazions cence stât. Cheste realtât, che e ten dongje musichis e peraulis, lenghis e storiis, mobilitazions e events, politiche e culture, e je al centri di “Babêl, Europe”, trasmission curade e condu’sude di Marco Stolfo.
Babêl Europe ’tal è un viaç tal spazi e tal timp, a torzeon tra minorancis e nazionalitâts, de Ocitanie ae Sardegne, dal Paîs Basc ai Grisons, de Corsiche al Gales, dai Paîs Catalans ae Scozie, dai sami dal Circul Polâr Artic fintremai ai grecanics e ai albanês de Basse Italie.


text:
August
August, o Otavian (par latin Augustus o Octavianus; Rome, 23 Setembar 63 p.d.C. - Nole, 19 Avost 14), fo il prin imperadôr roman. Di chê volte che al fo adotât da Cesar al ve non Gai Juli Cesar Otavian, par latin Gaius Iulius Caesar Octavianus.
Tabele dai contignûts
Biografie[cambie | modifiche il codiç]
De nassince ae cjapade dal podê[cambie | modifiche il codiç]
Al nassè a Rome tal 63 p.d.C. di Gai Otavi e di Azie, che e jere gnece di Juli Cesar, ma al fo adotât dal barban tal 45, biel che lui al jere ditatôr; tal 43, cuant che chest al fo copât de innomenade conzure, Marc Antoni, che al jere un dai personaçs plui in viste di ducj, no i fasè vê la sô ereditât. Alore cetancj di chei che a speravin di profitâsi dal moment delicât par cjapâ chel toc di podê che a podevin si alearin cun Otavian, che a crodevin di rivâ a manovrâlu miôr di Marc Antoni, stant che al jere ancjemò un fantat e che nol jere possent tant che chel altri; cussì al podeve fâ cont sedi sui veterans di Cesar sedi su chei senadôrs che di Cesar jerin riversaris, vadì chei dal partît dai aristocratics. Tal 44 e tal 43 al rivà a sdramassâ lis trupis di Marc Antoni a Modine; aromai fuart dal sopuart dai siei soldâts, al vignì consul, dopo vê disfade la aleance cui aristocratics. Vint di lâ cuintri i sassins di Cesar, si aleà propite cun Marc Antoni e cun Marc Emili Lepit tal innomenât acuart che à non Secont triumvirât; al rivà a sdramassâ i cesaricidis, che a jerin condusûts di Brût e Cassi, te bataie di Filipos, in Macedonie, simpri tal 43. Tai agns seguitîfs al ve di viodi di Luci Antoni (40), fradi di Marc Antoni, che al ticiave une vuere civîl in Italie, e di Sest Pompeu (36), fi di Pompeu il nemì di Juli Cesar, che al controlave il mâr de Sicilie e de Sardegne; podopo al fasè fûr ancje Lepit, restant paron espotic de bande occidentâl dal Stât roman. A jevât però dut il podê restave tes mans di Marc Antoni, che al voleve trasformâ Rome intun ream dal stamp di chei orientâi. Otavian fasè vuere ancje cuintri di lui, che si ere aleât cun Cleopatre, la regjine d'Egjit. Cu la vitorie di Azi (31) e la cjapade di Alessandrie d'Egjit (30) al vignì paron di dut il stât e ancje dal ream di Cleopatre.
L'imperi[cambie | modifiche il codiç]
Otavian al jere il paron dal stât di fat, ma al veve ancje carghis che i davin un podé formâl: al fo consul, tribun de plebe, cjâf dal esercit e pontefiç massim; i fo dât il titul di imperator, vadì gjenerâl vincidôr, la peraule che e cjapà la significance che à cumò il furlan imperadôr, chel di August e chel di pater patriae, vadì pari de patrie. Al stravoltà dut l'implant aministratîf statâl, gjavant funzions e podês aes vecjiis magistraturis republicanis e dantju a funzionaris controlâts di lui e metint su un gnûf sisteme di provinciis e, in Italie di regjons. Al cirì di mantignî lis antighis tradizions e la religjon e i valôrs tradizionâi e lis istituzions republicanis; cheste e je une des difarencis dal sisteme metût su di August cui plans di imitazion de monarchie orientâl di Marc Antoni. A Rome al fasè tirâ su un grum di oparis e al fondâ gnovis coloniis atôr pal Mediterani. Al ve ancje di viodi de trancuilitât dai confins, che lu fasè cu la fuarce des armadis, soredut a nord, e cun pats profitevui (i Parts acetarin di dâi indaûr lis insegnis che a vevin cjapât a Cras dopo vêi sdramassât l'esercit). Une spedizion che e le propite mal fo chê di Vâr in Gjermanie, che il barbar Armini i disterminà dutis lis legions tal bosc di Teutoburc.
August, e soredut il so conseîr e amì Mecenât, forin protetôrs di scritôrs e poetis, come Virgili e Orazi, che a dedin vite a une des etis plui impuartantis de leterature latine; August fo scritôr e poete ancje lui.
Al veve cjâr di cjatâ un bon successôr che al vuidàs ben l'imperi; muarts ducj chei che al veve sielzût prime, al nomenà Tiberi, che i sucedè cuant che lui al murì, tal an 14.
Il teritori dal imperi[cambie | modifiche il codiç]
Ve une mape dai teritoris di Rome al timp di August:
- in zal chei che a jerin za stâts concuistâts tai secui antecedents
- in vert chei che al concuistà August
- in colôr di rose i reams clients
Bibliografie[cambie | modifiche il codiç]
- E. Paratore, Storia della letteratura latina, Firenze, Sansoni, 1957
Leams esternis[cambie | modifiche il codiç]
- Augusto, Gaio Giulio Cesare Ottaviano, treccani.it


text:
Sanc
Il sanc al è un fluit dal cuarp specializât (tecnicamentri un tiessût), compost di un licuit clamât plasme, e di une part corpuscolâr fate di celulis dal sanc che a son in sospension dentri tal plasme. Lis celulis che a son tal sanc a son globui ros, o eritrocits, globui blancs, che a includin leucocits e linfocits, e plachetis o trombocits. Il plasme al è pe plui part aghe cun dentri proteinis in soluzion, sâl e altris sostancis, e al è il 55% dal intîr volum dal sanc. I mamifars a àn sanc ros, che al è di colôr ros brilant cuant che al è ossigjenât, par vie de emoglobine. Cierts animâi, come par esempli il Limulus polyphemus, un gjenar di masanetis, a doprin la emocjanine par puartâ l'ossigjen, invezit de emoglobine.
Lis celulis plui abondantis tal sanc a son i globui ros. Chescj a contegnin la emoglobine, une proteine che e conten fier e facilite il traspuart dal ossigjen di un puest dulà che e je abondance ai tiessûts che a'nd àn bisugne. La anidride carboniche e je invezit traspuartade dissiolte tal plasme. I globui blancs a judin a resisti a lis infezions e ai parassits, lis plachetis a son impuartantis pe coagulazion dal sanc.
Il sanc al cor ator tal cuarp par mieç de azion di pompe dal cûr. Il sanc arteriâl al puarte l'ossigjen de arie ispirade ai tiessûts dal cuarp, e il sanc venâl al puarte vie la anidride carboniche (o diossit di carboni), un prodot di scart dal metabolisim celulâr, fintremai ai polmons di dulà che e vignarà espirade.
L'agjetîf doprât pal sanc al à il prefìs emo- o emato-, che a vegnin de peraule grêc "aἷua", che al vûl dî propi "sanc". La peraule sanc e ven fûr invezit dal latin sanguis, sanguinis.
Si podin in curt dâ chescj dâts numerics pal sanc uman:
- i globui ros o eritrocits a son 4.2-6 milions par mm cubic;
- i globui blancs o leucocits a son 4.000-10.000 par mm cubic;
- lis plachetis o trombicts a son 200.000-300.000 par mm cubic;
- il plasme al è il 55-60% dal sanc;
- il plasme al è pal 90% aghe;
- i globui ros a son costituîts pal 65% di aghe e pal 35% di sostancis solidis (95% di emoglobine e 5% di lipits, enzims);
- il pês specific dal sanc al è di 1.055 kg/l;
- il rapuart carboni/azot (C/N) tal sanc al è di cirche 3;
- l'azot al costituìs il 10-14% dal sanc;
- il fosfar tal sanc al è di 2.5-5.0 mg/dl tai adults e 4.0-7.0 mg/dl tai fruts.


text:
coziest
7 letters in word "coziest": C E I O S T Z.
No anagrams for coziest found in this word list.
Words found within coziest:
cesti cestoi cis cist cit cite cites cito cits coit coits cos cose coset cosie cost coste cot cote cotes cotise cots coz coze cozes cozie cozies eco es escot est estoc et etic ice ices io ios is iso it its oe oecist oes oi os ose otic sco scot sec seco sect sei set sez si sic sice sit site size so soc sot st stie stoic te tes ti tic tice tices tics tie ties tis to toc tocs toe toes toise tose toze tozes tozie tozies zest zit zite zits zo zoetic zoic zoist zos


text:
LSU par altris 13 lavoradôrs
Dopo vê dât il benvignût a 22 gnûfs lavoradôrs cun utilitât sociâl, il Comun di Udin al si prepare a tirâ dentri altris 13 dipendents cun la formule dal lsu. Te zonte di vuê, ai 22 di Setembar, si a dât il vie libare al doprâ 83 mil euros a belanç di doprâ par la assunzion di altris 13 lavoradôrs cun utilitât sociâl. “Ancje cun la dificoltât di chest periodi a cjatâ bêçs, o vin decidût di slargjâ il numar…
Lavôr di utilitât sociâl, a disposizion 25 puescj
A son 25 i puescj che il Comun di Udin al met a disposizion ancje chest an cun siet gnûfs progjets di lavôr di utilitât sociâl. Fintremai i 28 di Lui a podaran presentâ domande alì dal Centri pal implei di viâl Duodo i lavoradôrs residents in regjon che si cjatin in casse integrazion speciâl a zero oris, in mobilitât o che a gjoldin di un altri tratament speciâl di disocupazioe. Dai 25 puescj disponibii, ducj a timp plen par…
11 puescj a disposizion in Comun pal Servizi Civîl
Il Comun di Udin al aderìs al bant regjonâl pal Servizi Civîl Solidari cun cinc progjets indreçâts a fantatis e fantats di 16 e 17 agns residents in Friûl – Vignesie Julie. A partî dal mês di Lui la Aministrazion comunâl i darà acet a 11 volontaris che a àn timp fin ai 19 di Jugn par presentâ la domande. Il servizi al podarà davuelzisi dilunc vie dal an scolastic par un totâl di 360 oris o dome vie pal…
Cjase Cavazzini “palestre” lavorative par students
Cjase Cavazzini e devente une palestre par students impegnâts a meti in vore lis cognossincis cjapadis sù a scuele. Dai 9 ai 31 di Mai, la sabide e la domenie di dîs di matine a siet sot sere (10.00 – 19.00), vot arlêfs dal liceu classic european associât al educandât Uccellis a saran a disposizion di cui che al vûl visitâ il museu par compagnâlu intune visite vuidade gratuite dilunc vie dal percors espositîf. La iniziative si insuaze intal progjet…
Preocupazion pe fin dai lavôrs di utilitât sociâl
Cirî fûr imprescj gnûfs par cjatâ une ocupazion par cui che nol gjolt plui o al è par pierdi un amortizadôr sociâl e che nol jentre ta chês categoriis che a àn acès ai lavôrs di utilitât publiche. Al è ce che il Comun di Udin i domande ae Regjon cuntune letare che il sindic Furio Honsell al à sotscrit intant di une riunion cui rapresentants di CGIL, CISL e UIL e là che al à partecipât ancje l’assessôr pe…
Cors di inzornament su “Feminis, politiche e istituzions”
Ai 27 di Fevrâr, a sîs sot sere (18.00), la Cjase des feminis i da acet ae presentazion dal cors di inzornament “Feminis, politiche e istituzions. Podê e podês” inmaneât de Universitât di Udin cu la poie de Regjon. La iniziative, rivade zaromai ae sô diesime edizion, e à chê di incressi lis competencis dirigjenziâls e di gjestion di cui che al partecipe. I temis frontâts a son: cuistions e politichis di gjenar, paritât tra om e femine, aministrazion e…
Protocol di intese par prevignî lis gnovis puaretâts
Comun, Cjamare di Cumierç, Confcumierç, Confartesanât, Legacoop, Confcooperativis, Confapi e Confesercents di Udin a àn sotscrit vuê, joibe ai 17 di Lui, un protocol di intese teritoriâl par promovi progjets che a judin a prevignî lis gnovis puaretâts. Si trate di une iniziative che e va daûr di un implant di ‘comunitât solidarie’ e che e ponte a lavorâ adun par svilupâ adun progjets inovatîfs par fâi cuintri ae cressite dai câs di esclusion sociâl e par judâ l’inseriment lavoratîf…
Fats bogns ducj i progjets pai Lavôrs di utilitât publiche
A son stâts fats bogns ducj i 5 progjets presentâts dal Comun ae Regjon pai Lavôrs di utilitât publiche. Lu à fat savê l’assessôr pe Inovazion, Gabriele Giacomini, in rispueste ae interogazion presentade dal conseîr comunâl di oposizion, Adriano Ioan. Cun chescj progjets a saran ocupâts 18 lavoradôrs, 10 impleâts e 8 operaris. I progjets a varan une durade massime di 8 mês e un orari di 32 oris a setemane. La iniziative e je indreçade aes personis residentis in…
Servizi Civîl Solidari, ultimis zornadis par partecipâ al bant
Ultimis zornadis par vê acès ai progjets di Servizi Civîl Solidari dal Comun di Udin, che al ufrìs a vot zovins la pussibilitât di svilupâ une prime esperience intal mont dal lavôr e de aministrazion publiche. Cun di fat, al è ancjemò timp fin a misdì e un cuart dai 9 di Jugn par iscrivisi al bant pal Servizi. Il bant al è viert ai zovinis di 16 e di 17 agns residents in Friûl – Vignesie Julie. I zovins…
Avîs di selezion par LSU intai nîts comunâi
Inte suaze dai 19 progjets di Lavôrs di Utilitât Sociâl (LSU) inviâts dal Comun di Udin pal 2014, si à vierzût un avîs di selezion par un lavoradôr di impleâ par ativitâts ausiliariis alì dai nîts comunâi. L’avîs, publicât sui sîts internet de Provincie e dal Comun di Udin, al è viert a ducj i citadins residents inte aree cuvierte dal Centri pal Implei di Udin e, in mancjance di candidâts adats ta cheste aree, ai residents intal rest dai…


text:
Satelit
Un satelit al è cualsisei ogjet che al orbite ator di un altri ogjet (clamât il so primari). Dutis lis massis che a son part dal sisteme solâr, la Tiere includude, a son sei satelits dal Soreli sei satelits di altris ogjets (par esempli la Lune).
Nol è simpri facil decidi cuâl ch'al è il satelit intun grup di ogjets. Par vie de gravitât, il moviment dal ogjet primari al è ancje lui influençât dal satelit. Se doi ogjets a son a vonde simii inte masse, a son in gjenar considerâts un sisteme binari pitost che un ogjet primari e un satelit; un esempli estrem al è il "dopli asteroit" 90 Antiope. Il criteri gjenerâl par che un ogjet sedi un satelit al è che il centri di masse di doi ogjet sedi dentri dal ogjet primari.
Tal ûs popolâr, la peraule satelit si riferìs spes a un satelit artificiâl, ven a stâi un ogjet fat dal om che al orbite ator de Tiere o di un altri cuarp. Purpûr, i sienciâts a doprin il tiermin ancje pai satelits naturâi, o lunis. Tal ûs gjenerâl, "satelit naturâl" e je la peraule doprade par riferisi a lis lunis.


text:
Domenie ai 31 Avost, h 11:00
Dibatit
cu la partecipazion di
Michele Bazzana, Angelo Bertani,
Denis Viva e Sabrina Zannier
Presentazion dal catalic da la mostre
“Cui aial pôre da la crisi”
Ghiringhel
Di simpri l’art e cunvîf cu la crisi, propit parvie ch’e si à dât il compit di segnalâ i lûcs dal spirit dulà che une cierte idee di mont si slontane di une vision normalizade. Se no segnàs un ribaltament di prospetive e un mût distacant di jodi, l’art no varès reson di esisti. Dutcâs, tal mont di vuê, dut plat suntun presint continui ch’al à rinunciât a progjetâ l’avignî, la rivoluzion da l’art no je plui cirî di cambiâ il mont, ma pluitost segnalâ lis sdrumadis prontis a rivâ o i aspiets par incussience comics.
miercus ai 30 _ h 21:00
Conference-spetacul
sabide ai 2 _ h 21:00
Mostre di art contemporanie
La pratiche, miôr da la gramatiche
lunis ai 4 _ h 21:00
Serade di testemoneancis
joibe ai 7 _ h 21:00
Concert
sabide ai 9 _ h 21:00
Serade par un film
lunis ai 11 _ h 21:00
Serade di spetacul cun premiazion
joibe ai 14 _ h 21:30
Spetacul teatrâl
joibe ai 21 _ h 21:00
Concert / prime assolude
sabide ai 23 _ h 16:30
Incuintri-event a Ravasclêt
lunis ai 25 _ h 20:30
Incuintri cun Philippe Daverio
miercus ai 27 _ h 20:30
Proiezion film
sabide ai 30 _ h 18:00
Conference-concert
Crisi da l’art o gnovis stradis par l’art?
domenie ai 31 _ h 11:00
Dibatit / Presentazion catalic
Provis viertis di culture furlane
martars ai 2 _ h 20:30
Serade di progjets culturâi
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Lunis ai 27 Avost, h 21:00
Intervents critics di
Marco Marangoni e Gianfranco Scialino
Intervents musicāi
Maurizio De Marchi liron
Claudio Mazzer percussions e flauts
Nuccio Simonetti ghitare e sitar
Il grup Majakovskij, plantāt di Jacum Vit tal 1993, al fās chest an 25 agns di ativitāt leterarie. Il progjet comun dai siet poetis, chal cjate ispirazion tal grant futurist rus, al č simpri stāt chel di puartā la poesie tra la int, ta lis placis, tai lūcs plui disparāts, creant spetacui e leturis performativis che si cumbinin cu la musiche, il teatri e lis arts visivis, cuntune cjarie etniche e pedagogjiche fuarte. Par chest motīf, ai 22 di Avost al ricevarą il Premi Nazionāl Lerici Pea Paolo Bertolani par la poesie dialetāl. Intant da la serade si proponarą un viaē ta la poesie vie pai agns, mediant un mosaic di vōs.
martars ai 31 _ h 21:00
Presentazion dal libri-cd
Pierluigi Cappello: la cjār da lis peraulis e il fuart amōr
vinars ai 3 _ h 21:00
Conference di Giovanni Tesio
vinars ai 10 _ h 19:00
Concert li dal Templi Vegjetāl
sabide ai 11 _ h 21:00
Inaugurazion da la mostre
vinars ai 17 _ h 21:00
Conference di Philippe Daverio
Provis viertis di culture furlane
lunis ai 20 _ h 21:00
serade-mosaic
vinars ai 24 _ h 21:00
Concert-event
lunis ai 27 _ h 21:00
25 agns di poesie militant
joibe ai 30 _ h 21:00
Conference di Franc Fari
martars ai 11 _ h 21:00
Recital musicāl su tescj di Pierluigi Cappello
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Vinars ai 10 Avost, h 19:00
Concert al tramont, li dal Templi Vegjetāl
Rassegne Musica in Villa
dal Progjet Integrāt Culture dal Friūl di Mieē
dutun cui Colonos
Ansahman, che par armen al vūl dī cence limit, al č un duet nassūt za fa cualchi an a New York, dāt dongje da la cantante merecane di origjinis armenis Anaļs Tekerian e da la ghitariste regjonāl Anna Garano, che si dediche a linterpretazion e a la rielaborazion par vōs e ghitare da la musiche tradizionāl armene. Melodiis cualchi volte cetant cognossudis, altris voltis invecit scognossudis, ma simpri plenis di bielece e emozions. Lis artistis a presentin il lōr secont lavōr discografic, Saltless Sea, regjistrāt tai Stāts Unīts e apene publicāt.
Un percors cence timp par scuvierzi il mont e la culture dal popul armen.
martars ai 31 _ h 21:00
Presentazion dal libri-cd
Pierluigi Cappello: la cjār da lis peraulis e il fuart amōr
vinars ai 3 _ h 21:00
Conference di Giovanni Tesio
vinars ai 10 _ h 19:00
Concert li dal Templi Vegjetāl
sabide ai 11 _ h 21:00
Inaugurazion da la mostre
vinars ai 17 _ h 21:00
Conference di Philippe Daverio
Provis viertis di culture furlane
lunis ai 20 _ h 21:00
serade-mosaic
vinars ai 24 _ h 21:00
Concert-event
lunis ai 27 _ h 21:00
25 agns di poesie militant
joibe ai 30 _ h 21:00
Conference di Franc Fari
martars ai 11 _ h 21:00
Recital musicāl su tescj di Pierluigi Cappello
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
EDITORIÂL - Tutelâ il paisaç par salvâ la memorie
Passant pe enesime gnove taronde, a servizi dal enesim centri comerciâl, il pinsîr al è simpri chel: ma trope tiere ise stade sacrificade tai ultins dîs, cuindis agns in Friûl par fâ gnovis stradis, zonis residenziâls, industriâls, comerciâls? Masse.
L’Istitût superiôr pe protezion e pe ricercje ambientâl (Ispra) - studiant cun scrupul i procès di trasformazion dal teritori - nus al ricuarde ogni an. Di un biel toc, al met il Friûl-Vignesie Julie tra i prins puescj in Italie par consum di tiere (e une posizion di vertiç la regjon le à ancje par superficie di vendite de grande distribuzion), cun valôrs che a rivin scuasi al 9% a pet de superficie teritoriâl complessive (la medie europeane e je parsore dal 4%) e che no si puedin justificâ cu la cressite demografiche, che, si sa, no je.
Ce vuelial dî? Che ogni an a vegnin “mangjadis” desenis di etars di plui di chel prime, e no dome in citât. E la liende no je cambiade cu la gnove normative regjonâl in materie, volude de Zonte Serracchiani.
O sin lontans dal centrâ l’obietîf dal consum zero di tiere che tancj aministradôrs, a plui nivei, a àn fevelât: marketing teritoriâl di un teritori che nol sarà plui, lant indevant cussì. No stin a dismenteâ che la plui part dai terens destinâts ae urbanizazion a son i miôr, chei di planure e plui produtîfs, tant che a àn denunziât cetantis voltis lis organizazions di categorie dai agricultôrs. E no stin nancje a dismenteâ i servizis ecosistemics preziôs peâts al stât naturâl de tiere (mitigazion dal clime, mantigniment dai ecuilibris idrogjeologjics, miorament de cualitât dal aiar…).
Un gnûf svilup al è pussibil (che lu tegnin a ments i gnûfs aministradôrs locâi, sielts dai citadins tes elezions resintis, e i lôr tecnics), rispietôs ancje dal ambient dulà che si vîf, che al è un valôr multidimensionâl - ben comun, dirit individuâl, interès de comunitât - e al impegne ducj: singui, associazions, istituzions. Imponie o no une riflession il fat - pandût di resint simpri dal Ispra - che in regjon o vin la presince di pesticidis, in superficie e sot tiere, plui alte de Italie?
I vûl un gnûf svilup, al è necessari, e che al sedi rispietôs dal paisaç, ven a stâi il “prodot” storic e culturâl li che a lavorin intune nature e om, impuarît simpri plui ancje in Friûl e menaçât di progjets calâts dal alt o che a passin cu la complicitât o la inerzie de politiche (eletrodots, superstradis, cimentificazion di aghis…). Il paisaç nol è dome chel piturât tai cuadris o il fonts par fâsi un selfie, al è chel che al sta ator di nô, chel li che o sin nassûts, che o cjapìn fuarce, come che le cjapìn de memorie de nestre infanzie, de nestre zoventût. Distruzilu al è come pierdi la nestre memorie, la nestre identitât.
di Erika Adami


text:
COMUN DI UDIN. Pietro Fontanini
Centridiestre
«Fâ une Uti tant che la provincie cun Udin coordenadôr»
Pietro Fontanini, 65 agns, indotorât in Sociologjie e insegnant, al è stât president de Regjon Friûl-Vignesie Julie dai 3 di Avost dal 1993 ai 11 di Zenâr dal 1994 e po president dal Consei regjonâl, senatôr e par dôs voltis deputât. Al è president de Provincie di Udin dal 2008, confermât dal 2013. Di simpri autonomist e po leghist, al è candidât di Forza Italia, Autonomia responsabile, Identità civica, Lega Nord, Fratelli d’Italia.
Udin tant che “capitâl dal Friûl”. Il dibatiment, su chest teme, al è ferbint. Ce pensial? Cuâl rûl pensial che e vedi di vê la citât?
«Udin e je simpri stade la capitâl dal Friûl, ma e à di dimostrâlu. Vuê e je la citât de salût, de energjie nete e vie indevant, ma no à un rûl pal Friûl. Cemût vêlu? Puartin a Udin la Agjenzie europeane pes lenghis mancul pandudis; fasìn, come in Catalogne, la Cjase de identitât furlane, par fâ viodi e capî che achì al vîf il popul furlan; sburtìn ancjemò di plui sul turisim. Tra l’altri, o vin tal palaç Patriarcjâl la colezion di sculturis di len plui siore de Europe».
In ce relazion aie di metisi cul teritori?
«O speri che si puedin ricomponi lis Unions teritoriâls intercomunâls di mût che si torni a vê une aree vaste che e sedi tant che dut il teritori de atuâl provincie di Udin. In cheste suaze, Udin e à di vê un rûl di coordenament».
Cuâl pês aie di zuiâ in Regjon?
«Cu la Regjon i rapuarts a àn di jessi tornâts a ecuilibrâ: la Zonte di Debora Serracchiani e à lavorât pe grande part par Triest, dant sburt al puart e rindint pussibil dome par cheste realtât la citât metropolitane. O vin di cuintribelançâ chest. Si à di lavorâ par che al Friûl i vegni ce che i spiete».
Ce pensial di fâ pe lenghe e pe culture furlanis?
«Te Cjase de identitât furlane che o pensi, la culture e la lenghe furlanis a àn di vê une impuartance strategjiche, par contâ ancje par mieç di lôr ce che al è il Friûl. Nol covente inventâ nuie, baste copiâ ce che al è stât fat in Catalogne».
Su cuâi fronts pensial di intervignî in maniere prioritarie in câs di elezion?
«Par prin, al tocje meti a puest lis stradis, i marcjepîts e lis lûs, che la int e à dirit di vê chestis robis a puest. Po e je la cuistion de sigurece: o tornarai a puartâ i vigjii sot il control dal Comun e no de Uti, e si varà di fâ ancje cualchi convenzion cu la vigjilance privade, come che a àn fat a Pordenon. E po tocje tornâ a fâ la citât atrative dal pont di viste comerciâl, ancje cu la promozion dal teritori».
di Antonella Lanfrit


text:
LA LETARE - Voltâ Antoni Beline par talian, la mê opinion (contrarie)
E torne fûr salde, massime intai ultins timps, la gole mate di une vore di lôr di voltâ par talian ce che pre Toni al à pensât, volût e scrit par furlan.
Il rimpin che si tire in bal par solit al è: “pre Toni al à scrit robis tant impuartantis che nol è just che a vegnin a cognossilis dome chei che a capissin il furlan (che a son masse pôcs, lu savìn), ma al covente che al vegni let di ducj chei che il talian lu san, ma il furlan no”.
Metude cussì, si scugnarès ancje dâur reson: rivâ adore di slargjâ il ‘pinsîr’ di pre Toni a plui int che si pues e sarès une robe meretorie, e sante. In teorie. Però jo o fâs cheste riflession: “Ma pre Toni, no jerial in stât di scrivi daurman lui par talian? E se la rispueste e je, e e scuen sei sì - e ancje intun talian splendit, par sigûr miei che no tancj talianons - ma no lu à fat, al è il câs di domandâsi parcè.” A1 è chi che la cuistion e devente delicade e grivie e, stant che no si pues domandâjal, al tocje di resonâi sore.
Ognidun al varà la sô rispueste: jo o cîr, cu la umiltât che e covente, di pandi la mê, e o dîs che al è saltât fûr dal ‘seminari dulà che i vevin imponût di fevelâ dome par talian, improibît di fevelâ par furlan, la sô e nestre lenghe: al è evident che a lui cheste imposizion i à parût falade, par no dî selerade, cuintri de identitât dal so popul e cuintri de incjarnazion de religjon inte sô e nestre culture e lenghe, che lui al viodeve che e jere daûr a lâ sù pai stecs. Cussì al varà pensât ben che inte sô vite e vore di om, di predi e di mestri al varès vût di fâ alc di ce che al jere in stât di fâ par fâi cuintri a di cheste ande suicidiarie, imponude dal Stât Italie, e che ancje la Glesie di un pieç i leve daûr. Ve mo che di cuant che al à fat cheste pensade al à tacât a cirî di meti rimiedi, cjamantsi di une grande responsabilitât personâl, biel che i sarès stât cetant plui facil talianâ come dibot ducj e ubidî a lis autoritâts dal Stât e de Glesie, impen di lâ in tichignis tant cun chel che cun chê altre. Si à tratât di une sielte personâl che i à costât no pôc e che, come par ogni robe considerade “superiôr”, se je cjamade cun tante fuarce morâl e dignitât.
“Sì, ma parcè aial fat un tant?”. Pre Toni, cu la sô no comune inteligjence, sensibilitât e amôr pe sô tiere e pal so popul e lenghe al varà pensât: “o ai di fâ alc par solevâ cheste int che e je daûr a butâ vie cence nissun rispiet la sô identitât linguistiche, o vuei dâi une man par che e puedi mendâsi, e la robe che jo o soi in stât di fâ al pues sei juste il gno compuartament personâl inte gjestion de religjon, stant che o soi ancje predi; tant che mestri di scuele, e tant che scritôr, stant che mi cjati a vê biei talents par scrivi. E il dut o vuei fâlu massime doprant la nestre lenghe, par che il gno popul al vedi di vê gust de sô culture ancestrâl, che Stât e Glesie i àn di masse timp fat dispreseâ”.
E pre Toni alore si à metût a dî e a scrivi robis impuartantonis in chê lenghe, par che il popul al ves vût gust di svicinâsi a jê cun gole, ancje se cun fadie, stant l’analfabetisim che al è stât tignût de scuele taliane, che i à fat parfin odeâ la sô lenghe naturâl. Partant, pre Toni al è ancjemò di just che si pandi cun chê lenghe, par vie che il so popul nol è saltât fûr di chê vuate culturâl e al covente che al seguiti, leìntlu, a imparâ la sô lenghe, a bevi la sô peraule, cun chê sô aghe cree, come che lui tant al bramave.
Lis mês conclusions a son il risultât di un sintî dut personâl, che al diven ancje di chel pôc che o soi stât in stât di cognossi pre Toni. Insume, o voi a interpretâ i fats daûr di ce che mi pâr di vê olmât inte vite di chel Om e de sô grande vore culturâl, religjose e leterarie, che a jerin un dutun.
Di Rem Spicemei, parochian di pre Toni


text:
Arbui di Nadâl ancje in II e VI Circoscrizion
Ancje la Seconde e la Seste Circoscrizion a impiin i lôr arbui di Nadâl. L’apontament al è par sabide ai 12 di Dicembar a cinc dopodimisdì (17.00) alì dal oratori di Sant Svualt in vie Bertiolo e a siet e un cuart sot sere (19.15) sul sagrât de glesie di Sant Roc, su la vie omonime. Pe ocasion, ator dal arbul, si daran dongje citadins, autoritâts, comerciants dai borcs e lis associazions che a àn puartât il lôr contribût pai…
Ai 8 di Dicembar “Cercando Tina”
Apontament doman a Cjase Cavazzini cun “Cercando Tina”, un lavôr de compagnie AreaArea tra lis fotografiis di Tina Modotti. Un viaç tra cuarp, scolte, moviment e imagjinis al Museu di Art Moderne e Contemporanie, ae scuvierte de art de artiste furlane. Il spetacul al è in program ancje domenie, ai 13 di Dicembar, simpri a 15.30. Par viodi la esibizion al è previodût un biliet. Cul biliet al sarà pussibil viodi dome la mostre dedicade a Tina Modotti.
Viertiduris straordenariis de Ludoteche comunâl
Il Comun al informe che la Ludoteche comunâl di vie del Sale e je vierte vuê, lunis ai 7 di Dicembar, e doman martars ai 8, di 15 a 18. Intal mês di Dicembar la Ludoteche e sarà vierte ancje ogni miercus e ogni sabide di sere, di vot e mieze a undis e mieze di gnot (20.30 – 11.30).
Scree sabide de mostre “Natale di scus”
E sarà screade sabide ai 5 di Dicembar, a 10.30, la mostre “Natale di scus”, inte sede de 5^ Circoscrizion, in vie Veneto 164 a Cussignà. Inte mostre a saran presentadis lis oparis realizadis intal laboratori creatîf “scus”, il mês di Setembar a Cussignà. L’art di lavorà la scusse de blave e je une des tecnichis plui tipichis de tradizion furlane. La mostre e sarà vierte ai 5 di Dicembar di 10 a 12.30 e di 15.30 a 19 e…
Scree ai 4 pe mostre su la art di Štěpán Zavřel
La associazion “Vicinie dai Crotârs”, in colaborazion coul Museu etnografic di Udin e il Museu Artistic Štěpán Zavřel-Spazi Brazzà di Murùs, al propon la mostre di grafiche e di ilustrazions “Luce e Paesaggi nel Natale di Štěpán Zavřel”. La esposizion, curade di Marina Tonzig, si scree a palaç Giacomelli vinars ai 4 di Dicembar a cinc sot sere (17.00) par restâ vierte fintremai domenie ai 17 di Zenâr.
A cressin in citât lis areis dedicadis ai cjans
In citât a cressin lis areis dedicadis ai cjans, trê spazis libars. Su la fonde dai risultâts otignûts cu lis sperimentazions fatis intai mês stâts, la Zonte comunâl e à decidût di slargjâ i spazis là che i cjans a puedin cori in plene libertât. Ai vot spazis za disponibii (logâts su viâl dello Sport, vie della Roggia, vie Marsala, vie Carducci, vie Divisione Garibaldi Osoppo, vie D’Orlandi, vie Zugliano, vie Ramandolo), si zontin une aree verde in vie Lemene,…
A doplein lis viertiduris serâls de Ludoteche
La Ludoteche comunâl e doplee lis viertiduris serâls. Cun di fat, par dut il mês di Dicembar, i locâi di vie del Sale a restaran vierts ducj i miercus di sere di vot e mieze di sere a undis e mieze di gnot (20.30 – 23.30).
Novitâts te gjestion dai implants di balon circoscrizionâi
La Zonte comunâl e à fat bon vuê, martars prin di Dicembar, il stampon di convenzion pe concession in ûs e in gjestion dai implants di balon comunâl di interès circoscrizionâl, o sei il “G. Centazzo” di vie Joppi – vie della Roggia, il “B. Rigo” di vie Basiliano e chei di vie Barcis e in Cormôr Bas. Si trate di un model gnûf di gjestion che al à vût il vie libare ancje de FIGC e de Leghe dai…
Plui ufierte di servizis ae primarie Mazzini
In gracie di dôs convenzions sotscritis dal Comun di Udin la ufierte de scuele primarie Mazzini e sarà infuartide cun cors di natazion e di teatri su misure pai arlêfs. La Aministrazion comunâl e inmanearà par chest an scolastic dai cors di natazion sore nuie alì de pissine dal Palamostre di vie Ampezzo. Si fevele di doi turnis di 10 lezions ognidun là che il Comun al cuvierzarà sei i coscj pal traspuart, sei la gjestion aministrative dal progjet. Cun…
Viâl della Vittoria al torne a vierzi intai doi sens
Cul prin di Dicembar, in gracie dal strenzisi dal cantîr in Zardin Grant, viâl della Vittoria al torne a vierzi al passaç dai veicui in dutis lis dôs direzions di marcje. Un tant al larà duncje a facilitâ l’acès al centri storic dilunc des fiestis di Nadâl. La misure e restarà in vore par uns doi mês, ven a dî fintremai che no larà a lavorâ su lis viis par jentrâ intal gnûf autoparc sot tiere.


text:
Archive for the ‘Lis miôr intervistis’
Il presidente de ARLeF, Lorenzo Zanon nus fâs un belanç su la lenghe furlane
No covente jessi patîts di furlan par rindisi cont che il 2011 per marilenghe nol è stât un an come ducj chei altris. Baste cjalâ a ce che al è stât il grant event dal Liet International, il festival des cjançons intes [...]
Posted on on Dicembre 16th, 2011 in
2011, Articoli, Dicembar, Lis miôr intervistis |
No Comments »
Di Glemone ai plui impuartants incarics a nivel talian in cont di dirit editoriâl e di dirit di autôr. Interviste cun Ivan Cecchini, un dai plui grant esperts dal setôr, par fevelâ di editorie e leterature, une volte tant dal pont di viste economic.
Diretôr par agnorums de Aie (Associazion Taliane dai Editôrs), membri dal Consei [...]
Posted on on Novembre 9th, 2011 in
2011, Articoli, Lis miôr intervistis, Novembar |
No Comments »
Interviste cun Gabriele Pelizzari, autôr dal libri “Il Pastore ad Aquileia”, un gnove leture dal paviment musîf de aule sud de Basiliche Mari dal Friûl
Cemût nassie la idee dal libri?
Intune lezion dal cors di Storie dal Cristianisim antîc dedicât al Pastôr di Erma – al jere il 2000 e o jeri ancjemò matricule –, il [...]
Posted on on Agosto 15th, 2011 in
2011, Articoli, Avost, Lis miôr intervistis |
2 Comments »
Scletece e umanitât a son lis primis peraulis che mi vegnin iniment a pene che o tachi a fevelâ cun Amato De Monte, il miedi che al à viodût di Eluana Englaro tai ultins dîs de sô vite. E la sogjezion, che mi à compagnât par oris prime dal nestri incuintri, si sfante a pene [...]
Posted on on Dicembre 9th, 2010 in
2010, Articoli, Dicembar, Lis miôr intervistis, Març, Setembar |
1 Comment »
Dôs edizions di 1500 copiis in dome trê mês: un miracul vuê par un libri di poesie. Par solit tes scansiis des buteghis di libris i volums in viers si fâs une vore di fature parfin a cjatâju. Ma al è difarent il destin di »Mandate a dire all’imperatore», la opare che e à fat [...]
Posted on on Novembre 15th, 2010 in
2010, Articoli, Lis miôr intervistis, Otubar |
No Comments »
Trê, cuatri, cinc spagnolets. Un daûr di chel altri, intant de interviste, fûr di un bar di Udin. O torni a incuintrâ il vice diretôr dal Tg5, il furlan Toni Capuozzo, daspò doi agns. Al jere stât gno docent ae universitât. Lu cjati, a pene tornât di Cjamparòs dulà che al à passât lis vacancis, [...]
Posted on on Ottobre 11th, 2010 in
2010, Articoli, Lis miôr intervistis, Setembar |
No Comments »
Sandra Pizzolitto Pupatello, ministre dal guvier dal Ontario in Canadà. Braurose des sôs lidrîs furlanis (di Morsan des Ocjis, ndr), par jê il Friûl al è un esempli ancje dal pont di viste economic cu lis sôs impresis e i vierç lis puartis dal Canadà par «vignî e insegnâ il lôr sisteme di lavorâ». Ma no dome: [...]
Posted on on Agosto 17th, 2010 in
2010, Articoli, Avost, Furlans tal Mont, Lis miôr intervistis, Zenâr-Fevrâr |
1 Comment »
Cuant che si fevele di Dino Zoff e ven simpri iniment la sô espression suturne e impassibile, di cuant che al jere zuiadôr fint a lis sôs presincis a la vuide di impuartantis formazions di balon. Cjapant in man il telefon par clamâlu, la man no jere propit ferme par vie di un ciert sens [...]
Posted on on Giugno 15th, 2010 in
2010, Articoli, Avost, Furlans tal Mont, Jugn, Lis miôr intervistis, Novembar, Zenâr-Fevrâr, lenghis 482 |
No Comments »
Se o intitulìn il toc «un furlan prin tal PD a Milan» ise une robe che e à mani? Intant o sin daûr a fâ la interviste par furlan…
Jo o soi nassût a Cormons e o soi braurôs des mes origjins. Par scherç, dispès o dîs che – di furlan – a cuatri agns o [...]
Posted on on Maggio 17th, 2010 in
2010, Articoli, Lis miôr intervistis, Mai |
No Comments »
La libertât, chê totâl, e je une utopie. Epûr a esistin personis che te fasin nasâ. Mauro Corona al è une di chês. Te sô tane di Ert, une buteghe-cjase-dipuesit di cualchi metri cuadri, al vîf come intune flabe. Jenfri libris butâts par ogni cjanton, sfueiuts che a pindulin di cualchi gjoce, tocs di spiei, [...]
Posted on on Aprile 19th, 2010 in
2010, Articoli, Lis miôr intervistis, Març |
1 Comment »
Siore Giannola, di dulà vegnial il so amôr pe civiltât contadine? Aie vivût di piçule in campagne?
Chest amôr al ven fûr dal privileç di vê vût gjenitôrs che mi àn trasmetût l’amôr e il rispiet pe mê tiere, il Friûl, pes sôs tradizions, pai siei ûs e costums.
O soi nassude a Percût, tal comun di [...]
Posted on on Marzo 15th, 2010 in
2010, Articoli, Lis miôr intervistis, Zenâr-Fevrâr |
1 Comment »
Là sù, sore dal gratecîl che al sarà il simbul de libertât e di rinassite de Americhe colpide dal terorisim, e svintularà un bandiere de Patrie. E simpri là sù, – ma di chê altre bande dal mont – lis cjampanis de tor di Muris a sunaran a fieste. Un dopli fîl al coleghe New [...]
Posted on on Settembre 23rd, 2009 in
2009, Articoli, Avost, Furlans tal Mont, Lis miôr intervistis |
No Comments »


text:
___________________
Plui furlan tes istituzions, sù mo!
✽✽ La sentade di insediament dal gnûf Consei regjonâl dal Friûl-Vignesie Julie si è vierte cul zurament dai 49 neu elets conseîrs regjonâi. Ducj a àn lete la formule rituâl in lenghe taliane: «Giuro di essere fedele alla Repubblica e di esercitare il mio ufficio al solo scopo del bene inseparabile dello Stato e della Regione». Il regolament al previôt che si puedi pronunziâ ancje tes lenghis minorizadis feveladis in regjon e ricognossudis par leç, e cussì in disevot le àn ripetude in lenghe furlane, doi par sloven, un par todesc.
Un - Piero Camber di Forza Italia, no gnûf a provocazions di cheste fate - al à doprade la formule par latin, aben che no fos consintude, cu la motivazion che e je «une lenghe che bessole e rapresente lis lidrîs de nestre bimilenarie civiltât cristiane - al à dit -: lis sôs tradizions, i siei valôrs che al è nestri compit no dome di difindi, ma di valorizâ, in primis esaltant chel che al unìs e no chel che al divît».
✽✽ Salacor, il conseîr Camber al pense che fevelâ par furlan, sloven o todesc al sedi sinonim di division. Nô o pensìn propit il contrari. O vivìn intune tiere che di simpri e mastie tantis lenghis. E te lenghe si lei ancje la identitât di un popul. Cui che al nas ta cheste tiere e al pense che la identitât no sedi un repert di museu, ma «un element dinamic, inclusîf - ricuardant lis peraulis di Agnul Floramo intun so biel intervent sul teme -, no pues no jessi une persone di mentalitât vierte e di grandis visuâls». Po, vê a cjar, capî e valorizâ la diversitât “interne” al jude a jessi plui vierts tai confronts di chê “esterne”.
✽✽ Po ben, cence vê la pretese di fâ cambiâ idee a dinissun, o vin dal sigûr preseât il ricognossiment de nature plurilengâl e multiculturâl de regjon rapresentât dal zurament in plui lenghis di buine part dai gnûfs conseîrs regjonâi (sul imprin de legjislature precedente a jerin stâts tancj di mancul). Un bon segn pal avignî. No si à mai di dismenteâ, di fat, che il ricognossiment dal pluralisim linguistic nol è un aspiet secondari di une democrazie vere, reâl e sostanziâl. Doprâ la proprie lenghe in ogni ambit e in ogni forme di comunicazion - a scuele, tai media, intai rapuarts cu lis istituzions e tes istituzions… - al è un dirit linguistic che al jentre intai dirits fondamentâi de persone, e la lôr tutele e je un dai compits dal stât contemporani democratic. Tal rispiet de legjislazion in vore (comunitarie, statâl e regjonâl).
✽✽ Forsit ur mancje un pôc di coraç e di convinzion - sperìn dome chestis… - ai nestris conseîrs regjonâi, stant che te seconde sentade de assise (li che a jerin clamâts a comentâ lis declarazions programatichis dal president Massimiliano Fedriga) dome doi a àn fevelât te lôr lenghe, e par furlan dome un: Massimo Moretuzzo, cjâf grup dal Pat pe Autonomie, gnove jentrade tal panorame politic regjonâl. O vin sintût, però - e cui che al frecuente di plui i palaçs de Regjon nus al conferme -, che il furlan si lu fevele simpri, ce no!, tai coridôrs istituzionâls. Ma cuant che si met pît in aule, si cambie regjistri linguistic. Si permetìn alore di ricuardâ che lis lenghis furlane, slovene e todescje, insiemi cul talian lenghe di Stât, a son un patrimoni che al è di dute la coletivitât. La pussibilitât di podê doprâlis in ducj i ambits de vite e rapresente une ricjece par ducj i citadins dal Friûl-Vignesie Julie dal pont di viste de cressite culturâl, sociâl e ancje economiche, di là di jessi fatôr di inclusion e di convivence pacifiche. Lu àno capît o no i nestris sorestants?! Al è timp di dânt prove.
di Erika Adami


text:
Fâ il boscadôr… par sport. Interviste a Michael Del Pin, campion di “timbersport”
Michael Del Pin al è un zovin di 19 agns origjinari di Midun, un piçul comun montan te provincie di Pordenon, che l’Istât passât al à concuistât l’aur te gare austriache di taielens Austrian Rookie Cup. Sì, parcè che si fasin garis uficiâls di taielens, e no dome: a son sîs lis dissiplinis dai “tindersports”, cussì si clamin chestis garis, e si fasin ancje campionâts a nivel mondiâl. E no son dissiplinis gnovis: il prin campionât dal mont di “tai dal len” si fasè a Latrobe, in Tasmanie (Australie), intal 1891. A partî di chês bandis, i tindersports si son difondûts massime intai Stâts Unîts e Canadà, par rivâ dopo in Europe.
Michael al veve za fat viodi la sô capacitât cualchi timp prime rivant secont a Bormio te competizion internazionâl (dedicade ai zovins sot dai 25 agns) valide pal acès ai mondiâi inte categorie Rookie 2018 intal campionât talian Stihl Timbersports. An fortunât pal zovin furlan che, dopo jessi montât sul podi di Europe, al è svolât ai mondiâi: Michael si è vuadagnât il puest tant che risierve de scuadre taliane tal ambit des garis Stihl Timbersports World Championship 2017 ai prins di Novembar a Lillehammer. Incuriosîts, lu vin sintût: Michael al fevele par furlan intune biele variante di Medun.
La tô e je une passion nassude cuant che tu jeris piçûl. Continus un pôc…
E je nassude a contat cul mont dai boscadôrs; cun gno pari o lavi tal bosc par lavôr (i gjenitôrs a àn une aziende agricule e boschive a Medun ndr.) fin di cuant che o vevi 6 agns, e mi soi inamorât dal mistîr. O ai tacât a fâ timbersport a 17 agns e cumò che o ‘nd ai 19, une volte finide le scuele, al è deventât ancje un lavôr e la mê passion.
Cemût isal chest sport?
Al è tant dûr, un sport par oms e no pes feminis, parcè che al domande tant impegn e fadie; e jo mi aleni ogni dì in ogni stagjon. L’alenament al consist in esercizi fisic come che si fâs in palestre, plui solevaments di pês e ripetizions des provis che si fasin intune gare: taià çocs di len cu la manarie e cul seon. Il gno mestri al è Emanuele Crovato, un altri zovin boscadôr dal paîs, che fin chel altri an al competeve a nivel mondiâl prime di fâsi mâl e stâ fer par infortuni.
Ma la tô ise dome passion o ancje un lavôr? Vuadagnistu alc?
Ti disarai che prime di dut e je une grande passion! I premis in bêçs a son, ma a son piçui… La veretât e je che, come pardut, miôr tu rivis in classifiche plui tu cjapis. Di cualchi timp lu fâs ancje di lavôr e o speri che si rivi ancje in Italie al nivel di nazions come la Australie, dulà che lu fasin par lavôr e a puedin vivi dome di chel.
Obietîfs pal futûr?
I grancj mi ritegnin il futûr di chest sport in Italie e cualchidun al spere che jo o deventi campion talian tal zîr di cualchi an… Jo pal moment o spieti di rivâ al mondiâl de mê categorie e di fâ il miôr risultât pussibil, savint che chei altris atletis (soredut australians e canadês) a fasin chest sport di cuant che ae son nassûts (dai 5 agns in pratiche), e nol sarà facil vinci.
Al è di pôc che tu âs acompagnât ai mondiâi la scuadre taliane. Continus di cheste esperience. In merit a Lillehammer, par me e je stade une grande ocasion par fâ esperience ancje se no ai podût competi jessint che o jeri une risierve. O soi stât dongje ai fantats de nazionâl e o ai vude la oportunitât di cognossi e di fâ amicizie cui “grancj” di chest sport che a rivavin di di là dal ocean. O ai amirât gnovis tecnichis che o soi convint che mi judaran a cressi te prossime stagjon: o speri di jessi convocât titolâr pai mondiâi che si fasaran a Liverpool, cussì di podê fâ svolâ ator pal mont la bandiere dal Friûl.
di Sara Palluello


text:
ELEZIONS REGJONÂLS DAI 29 DI AVRÎL. Cecotti: «O rivoltarai la Regjon tant che un cjalçut: vonde acentrament»
L’ex president regjonâl e ex sindic di Udin al torne in cjamp cun Pat per Autonomie
Une riforme che e partissi di un gnûf pat tra i teritoris e che e combati la burocrazie
Za president de Regjon tra il 1995 e il 1996, e dopo sindic di Udin par doi mandâts dal 1998 al 2008, Sergio Cecotti, 61 agns, fisic teoric ae Sissa di Triest, al torne in cjamp cu la gnove formazion dal Pat pe Autonomie, convint che ni centriçampe, ni centridiestre, che a àn guviernât il Friûl-Vignesie Julie intai ultins 10 agns, a puedin meti man ae crisi grave de specialitât regjonâl.
1) Chescj doi acuardis (il prin in particolâr) a àn gjavât plui di dîs miliarts di euros ae nestre Regjon in nûf agns. Aberazions similis a son stadis pussibilis dome in gracie de mancjance di volontât di Tondo e Serracchiani di fâ valê i dirits dal Friûl-Vignesie Julie. La cosmesi no baste, si à di sbregâju. O pensi di vê lis cjartis a puest: di president de Regjon o ai sierât acuardis finanziaris cul Stât intun moment che il Stât al jere in dificoltâts finanziariis fintremai plui grandis.
2) La cuintririforme e je chê dal Pd, che al è tornât indaûr ai lûcs comuns dai agns ‘80. O vuei fâ la riforme dal sisteme public regjonâl, riforme che no je mai stade fate. L’element mancul eficient e mancul rapresentatîf dal sisteme nol è mai stât il Comun e nancje la Provincie, ma la stesse aministrazion regjonâl. Ma la burocrazie regjonâl si è refudade simpri di riformâ se stesse. E à metût un teritori cuintri chel altri, slambrant la coesion istituzionâl de Regjon. La istituzion regjonâl e à di funzionâ in maniere decentrade e difondude sul teritori, e jessi buine di rapresentâ e di secondâ la vocazion des sôs variis componentis teritoriâls, linguistichis e sociâls. Dentri de riforme de Regjon e va risolte - cul consens di ducj - la cuistion dai ecuilibris tra teritoris. Dome une volte riformade la Regjon, si àn di riorganizâ un daûr chel altri chei altris nivei di guvier, sterilizant però daurman i aspiets plui nefascj de cuintririforme Serracchiani.
3) O poiarai l’ûs des lenghis des nestris minorancis in ducj i ambits sociâi. O soi di simpri impegnât su chescj temis, o crôt di vê lis cjartis in regule. O soi stât l’autôr de leç regjonâl 15/1996 di tutele dal furlan, e dal regolament aplicatîf de leç statâl di tutele des minorancis storichis.
4) Un rapuart dal Ufici Studis de Bancje di Italie al dîs che il timp necessari inte nestre Regjon par vê ducj i permès domandâts par vierzi une ativitât industriâl al è tant plui lunc che in ogni altre regjon taliane. Fin cumò, lis impresis a son stadis discoragjadis dal insediâsi intes nestris zonis industriâls. Eliminâ la burocrazie e je la prime misure. Dopo e covente completade la infrastruturazion des areis industriâls e si à di furnî aes impresis insediadis servizis inovatîfs e competitîfs. Pal lavôr, la misure cun efiet plui imediât e je chê di rilançâ i invistiments publics. Intai ultins dîs agns, inte nestre Regjon e je stade une colade dal 51,1%, cuintri il 23% de medie nazionâl. Chest al à determinade une crisi teribile dal setôr des costruzions, cun ricjadudis ocupazionâls pesantis. Une responsabilitât precise di Tondo e Serracchiani.
5) Rilançâ la natalitât al è il teme decisîf. La sociologjie nus sclarìs che une societât che no fâs fîs e je une societât che no crôt al propri futûr. Par tornâ a tas di natalitât sostignibii no bastin i incentîfs e i aiûts (che pûr a van incressûts), e covente dade une prospetive di futûr ae comunitât regjonâl. Par ce che al tocje il benstâ sociâl: la cuistion centrâl e je la colade de eficacitât de sanitât regjonâl. E va ricostruide par tornâ ae ecelence che i jerin usâts: nô o vin ideis claris di cemût ricostruîle.
di Roberto Pensa


text:
Alte etât di mieç
Si clame Alte ete di mieç che part de ete di mieç che e scomence cu la colade dal Imperi roman di Ocident intal 476 d.C, fin intal an 1000.
Daspò de deposizion dal ultin imperadôr roman Romul Augustul intal 476, nissun al cjape plui il puest di Imperadôr.
L'imperi bizantin al manten la sovranitât parsore lis tieris che a jerin une volte dal Imperi roman di Ocident. Lis popolazions gjermanichis insedadis ta chestis tieris a ricognossin la autoritât dal imperadôr di Costantinopoli. L'imperi bizantin al cîr di controlâ ancje la Glesie, ma al cjate la oposizion fuarte dal Pape. Daspò da lis invasions dai barbars e la opare dal imperadôr Justinian, che al veve cirût di tornâ a cjapâ lis tieris pierdudis, la fin dal secul VIII al viôt il ream dai Francs a Ocident, i Langobarts inte Italie setentrionâl, l'Imperi bizantin intal sud de Italie e intai Balcans.
Tabele dai contignûts
La Glesie[cambie | modifiche il codiç]
La alte ete di mieç e viôt ancje la riorganizazion de Glesie, che e cjate simpri plui afermazion e interès de bande de popolazion, fin a deventâ une sorte di federazion di glesiis episcopâls. I vescui a sielzevin i sacrâts locâi, e a vevin ancje une buine colaborazion cul podê civîl.
Il vescul di Rome al leve cjapant simpri pui impuartance intal contest de jerarchie de Glesie, e lu puartarà a vê simpri pui podê e a confrontâsi cu la Glesie di Orient parsore cuestions di teologjie, come par la cuistion de iconoclastie intal secul VIII.
Intant, inte Europe dal secul VI, al cjape simpri plui man il fenomen dai rimits, che e devente une novitât simpri plui difondude inte tradizionâl societât cristiane. Cui che al sielzeve di deventâ eremit al voleve vivi seont ce che al diseve il Vanzeli, inte penitince, preant, cirint di vivi come Jesus al veve tant predicjât. I prins a lâ daûr di chest model di vite a forin i anacorets, oms che a levin a vivi intal isolament plui complet, cence volê un contat uman. Daspò, chest mût di vivi al ven cambiât: si capîs la bisugne di vivi intune comunitât regolade di une dissipline: a scomencin a nassi i munistîrs.
Sant Antoni Abât, San Basili il Grant e San Pacomi a forin i iniziadôrs di chest moviment in Orient. Jenfri il IV e il VI secul, munics e eremits si difondin in dute Europe. In Italie, San Benedet, tal 529, al va a stâ a Mont Cjassin par fondâ la so abazie e al è il prin a da al moviment une regule, cognossude ancjemò vuê.
In Irlande, il moviment al è difondût di San Colomban (nassût dongje il 530).
I Barbars[cambie | modifiche il codiç]
La peraule Barbar (che e diven dal grêc BάpBapoς, passant pal latin "barbarus") e significave tartaiot, par indicâ chei che no fevelavin la lenghe greghe e duncje no jerin considerâts oms civilizâts. Il stes prejudizi lu vevin i romans.
Lis popolazions de Europe dal Nord e dal Est a vignivin in contat cui Romans, scorsâts di altris popolazions che a si espandevin cirint regjons plui grandis e fertilis. La politiche romane e jere chê di meti lis tribûs barbarichis une cuintri chê altre, calcolant di aleade une e di nemie chê altre, o ingaiant i lôr vuerîrs tal esercit, par fâju jentrâ te sô societât, fin cuant che i barbars, di fat, a deventavin romans. I barbars come i Gjermanics, i Celtics, i Sarmatics, i Tracics e tancj altris a jentravin a fâ part dal esercit imperiâl roman par rivâ, cul passâ dal timp, a deventâ ancje gjenerâi (Stilicon, un dai ultims gjenerâi romans, al veve pari Vandal) e fintremai imperadôrs (il prin al fo Massimin il Tracic, dal 235 al 238).
I reams romano-barbarics[cambie | modifiche il codiç]
Une volte jentrâts in contat cu la pui rafinade civiltât romane, i barbars a scomencin a cjapâ sù il mût di vivi dai Romans, lassant però ancje elements de tradizion gjermaniche, ancje tal dirit. Lis popolazions di origjn gjermaniche che a àn rivât adore di sachizâ o a concuistâ la penisule italiche a son:
- i Vandai
- i Visigôts, ven a dî i Gôts di soreli jevât.
- i Ostrogôts, ven a dî i Gôts di soreli bonât.
- i Langobarts
- i Francs
- i Vichincs
Schisme di Orient[cambie | modifiche il codiç]
La barufe jenfri il papât e Costantinopuli, che si jere fate simpri pui fuarte cu la colade dal Imperi roman di Ocident, e aumente sôt da l'imperadôr Leon III di Bisanzi, che cuntun edit al veve improibît di doprâ figuris sacris tes funzions e al veve ordenât la lôr distruzion (730). Il schisme di Orient al tache tal 1054 cu la scomuniche cuintri dal patriarcje Michêl Cerulari volude di pape Leon IX.


text:
Kick-boxing
Il tiermin kick-boxing designa un complès di disziplinis o sports di combatiment che dopran i pîts e i pugns. In particulâr e je une des disziplinis di Boxe pieds-poings che sviluparon prin i gjaponeses e daspò i nordamericans.
A mediâts dai agns sesente il gjaponês Kurosaki, praticando di Karate Kiokushinkai, al à viazât a Tailandie scuvriendo il Muay Thai. Ae sô retorn al Gjapon al à dezidiât messedâ lôr tecnichis di Karate cun lis dal Muay Thai, suprimiendo i golpes di cod e rodile, cussì al à naziât un gnov sport clamât par kick (patejâ) boxing (boxeâ).
Tra i no gjaponeses che plui sucess àn consiguit, destacan il francés Christian Guillaume, che tal 1969 al à consiguiât cuatri vitoriis e dos nuls; e l'american Benny "The Jet" Urquidez, che il 1977 al à ganât Tatsuyuki Suzuki in cuatri asalts.
Il 1973 Urquidez e Howard Hanson crearon la W.K.A. (Asoziazion Mondiâl di Karate), cambiante agns daspò la "K" di karate de di Kick-Boxing.
I campeons plui cognossids a son Rob Kaman, Benny Urquidez, Dennis Alexio e Ernesto Hoost.
Reglamento[cambie | modifiche il codiç]
I golpes di pugn e gjambe (pidade) a son autorizâts di incime de cinture, i barids e i low kicks (golpes cun la gjambe al muslo) ancje a son autorizâts.
I combatiments amateurs si celebran in trê asalts, e i professionâls pasan dai cinc asalts; 10 in campeonats d'Europe e 12 tai campeonats dal mont, cuntun scans d'un minut tra asalts.
I golpes cun la gjambe al musl (low kick) solin marcâ la diference tai combatiments.
Indumentaria[cambie | modifiche il codiç]
Pantalons (larcs o corts), guants e protetôrs de boce e i gjenitâls; tai combatiments femenins deben traer protetôr di pech e botins (opzionâls tai professionâls).